url: =Na ngaihsutna suakta takin genkhia in ~ Hau Za Cin :: ZOMI DAILY\nposted on 21 November 2015 at 10:25 am Lomkholna: Article, Hauzacin\nNa ngaihsutna suakta takin genkhia in\nNgaihsutna suakta takin a kigenkhiat theih hun pen suahtakna taktak i neih hun ahi hi. Tua pen kuamah in hong deep nawnloh hun, hunpha hi a, gen ngamloh, pulak ngamloh cih a om nawnloh hun ahi hi. Lauhna linna a om nawnloh hun ahih manin mikangte bangin ‘freedom from fear’ lak ah na hel uh hi. Tua pen mimal khat in ama ngaihsutna leh muhna suakta tak, kidek vetloin a gen theih hun ahi hi.\nHun tampi ah tua banga suakta taka ngaihsutna a kigen ngamloh hun om hi. Ulian te maitang zahtak man, mite in hong thukimloh ding i lauh man, mite in haihuai mawlhuai hong sa ding cih i ngaihsut hun hithei hi. Ahih kei leh genkhia lo dinga hong kivau (intimidated), hong kinengcip (oppressed), hong kikhamcip (forced) hun zong hithei hi. Mi khat hoihna leh hoihlohna a kigen ciangin a kigenpa/nu a hung nuam, a gum nuam, sia in pha taleh ‘tangtel sihtan’ a bang nuam pawl hangin mi khatpeuh in ama muhna ama ngaihsutna a gen ngamloh hun om thei hi.\nTua bang khempeuh pan suahtakna pen a diak in Zomi te tenna gam pawlkhat ah a kisam mahmah ahi hi. Kamka ngamlo ding, gensia ngamlo ding, a hoihlohna pulak a kisap phial leh zong pulak ngamlo dingin hong kikhamcip, hong kivau, hong kihencip ahi hi. Upate in ‘ka kam hong kihumsak’ na ci lel uh hi.\nInternet tungtawn in khantohna leh suahtakna tampi imu a, i nei a, zong i zangzangta hi. Vaphual bangin lengleng in gam hoih gam pha i tun ciangin mite gamtat luhek mu in amau suahtakna kuangpi i umpih theita hi. Lauhna themthem omlai mah taleh a khua musa, a tei masasa in a ngaihsutna suakta takin a genkhia ngam kiom thamta hi. Ngaihsutna genkhia cih ciangin a sia bekbek in gen, a pha bekbek in gen cih bang hilo in a sia leh a pha khinkhai in hunkhat laia vantungmi sang zong siangtho zaw dingin i up thute, mite pen ana tua ci khin khol kei ei… cih bangin muhna theihnate laulo, imlo in a kigen ngam ziahziah hita hi. Tua pen khantohna khat hi a, phat dingte phathuai ahihna, phattak ngaplo napi i kam hong kihumsak mana i kam tawh i phatphatte i lungsim tawnga om thu tawh ki-awngkhia ngamta hi.\nZomite’n muhna tuamtuam suakta taka i kikup theih, i genkhiat theih hun i ngaklah mahmah pen tu in hong tung hita a, lungdamhuai kasa hi. A sia in a mu a om leh zong amau muhdan hi a, a pha in a mu a om leh zong amau muhdan hi cih i saan siam zong a kul ahi hi. Amau muhna ciang a gen uh pen amau muhna zong na dik mahmah thei a, a hi khinkhian thu zong na hi thei hi. Tua manin ngaihsutna neulua cih omlo a, siate leh makaite thu bekbek tawh hong nelhsiah den hunte damdamin mual hong khupsan kuankuan tawh kibang hi. Ut in utta kei leng siate gen, siate cih pen ‘mittaw sialkhau let’ a i zuih ngeetngaat, i nial theihloh hunte in hong kheng pianpianta zong himai ding hi. Thudik thuman thei napi genkhia ngamlo, pulak ngamlo a ‘uipi vai tung’ i bat hunte hong beibei hita hi. Hai in siamlo taleh neih leh lam a kicingzawte thu a kinial theihloh hun, hong kigakcip hunte hong beibei hita hi.\nThu theihna leh a hoihzaw ngaihsutna a nei peuhmah in suakta taka a genkhiat theih hun hong tung hita a, kidam vetlo a i suahtakna i zat ding hun hita hi. A gum ding a tam man leh mi a neih mana a sepkhialh teng nangawn a kipulak ngamlo leh a hizah vala mipite tungah a kiphat den hunte i nungngat hiaihiai ta hi.\nKhangthak hun ah kalsuan zia thak i lut a, zawhthawhthu tawh sia khat in a ut bangin mipi hong pei zanzan cihte a beibei hita hi. Kuamah in a dinmun (position, za) a tuh ngam nawnloh hun pan dinmun khat peuhpeuh a siam pen, a thei pen in a ngah ding a kilawm hi cih mite theihna hong khang hiaihiai hi. Kipawlna leh vai thupi khempeuh ah mipi bup hamphatna ding sangin beh leh phung leh u leh nau leh pawlpi leh lawm leh gual ciang bek huapsaka hamphatna kihawm dente a kipaisan hita a, midang khempeuh van, na or objects banga muhna hunte hong bei hiaihiai hita hi. Mihau leh mipil teng mai-et a pattah a kul khuaneu leh daipam mite a kinawlkhin hunte hong beibei ta hi.\nTua manin Zomi mipite in makai khat hih manin hong mawk paaktat lua nawn khollo a, zawhthawh thu tawh na pei zanzan theih hunte mangngilh nailo uh hi. Nidang bangin a zawng, a daipam, a thulut zolo teng na nawk zanzan hunte uh hong beita a, na ut bangbang un mipi na palzuut thei nawn kei ding uh hi. Hong gen nuam uh hileh a lungkimlohna uh bek hilo, na hihkhialh leh na sep khialh, ‘angsung thei taka’ na gamtat khempeuh te uh zong hong pulak nuam ding uh hi. Ahi zongin mipite kihai nawnlo a, kipholaklak kul a sa nawnlo uh hibek hi.\nA khangto minam gamtat leh ngeina ahi a sia a pha suakta taka pulak ngamna Zomi sungah zong hong om totota ahih manin a khangto hi hang cih i theihna ding ‘mualsuang’ ahi hi. Football kimawlna ah i tuah thute tung pan ‘hicizaw deuh leh’ cih ngaihsutna te, kidemna tuamtuam ah a kilawmlo zah donga makaite in mi nautang mit a khamsak thute pulak ngamnate, min leh za deih man bek a ahizah vala ki-uang phat gawpgawp nate ‘hi khinlo hi’ cih ngam nate, ka sep ka bawl hi cih minpua nuam a kam dimdima pau lala te ‘hi kei’ a ci ngam Zomite i suakta hi.\nMi phat ding ut man bek in thu gen kenla, thudik thumaan ahih manin gum ngam zaw in. Thudiklo pholak ngam inla, thudik zong gum ngam in. Tua pen Zomi te i khantohna tawh kituak in i zat tohtoh ding gamtat ahi hi. Thudik i gup ngam kei a, thudiklo i nolh ngam kei leh ama angsung bek a thei mihing khat leh nih pingpei hualpi sungah i kipei toto lai ding uh hi.\nSuakta takin na ngaihsutna gen ngam inla, thudik zong gum tinten in.\nPrevious: Ka muhpak US Gamthu pawlkhat – 56\nNext: Gospel Violen ~ Dr. Ngul Khan Pau\nLungsim kikep zawhna ~ NK Khanno


timestamp: atn

url: =Malaysia ah Gambel Zomi (Chin) te Kithat - TUNGZANG NEWS\nMalaysia ah Gambel Zomi (Chin) te Kithat\nMalaysia gam Kuala lumpur khuapi sung Pudu Area ah Kawl ansai khatah abeisa August 17,2012 ni zanin Zogam (Chin State) Mindat Township pan gambel Zomi (Chin) tangval 5 le Kawl ansai nasemte nasiatak kitawng uh a, Kawl te in Zomi (Chin) tangval 2 thatlum in, adang 3 te zong nasiatak liamin zato kipuak cih thu Malaysia thukizakna" One Star Journal Newspaper" sungah kigelh hi.\nHih buaina apianzia bulpi tawh kisai in Zomi(Chin) tangval khat pen hih thupian ma hun khat lai-in tua Kawl ansai nasem te'n nasiatak vua / satgawp ngei uh a, tua hun lai RM 3,000 tawh mawh maina bawl ngei uh ci hi. Ahi zongin Zomi tangval pawl khat lungkim loin, na thukkik ngei uh ahih manin hih zah ciang dong kithahna apiang kik cih thu mit tawh amute in gen uh hi.\nA kitot/ kithatzia tawh kisai akigenna ah, KL khuapi sung a om Kawl ansai thupi pen khat ahi "Mahar Nann High Class Restaurant" ah nasem Kawlte vive mi 15 kimin amau Ansai kiang a om Kawlsai khatah zu dawn a om Zomi(Chin) khangno mi 5 te pen lampi ah na pangsim (Ambush) uh ahihna thu mit a mute in genkhia uh hi.\nTua mi that Kawlte' sung pan a mi satlum zawdeuh 2 te pen Malaysia Police te bek manin, adangte bang mah thusia bawllo danin kigen phot hi. Hih buaina hangin KL khuapi sunga Pudu Area teng Police te'n nasiatak in cing uh ci hi. Tua bek tham loin, tua kim nai ah Kawl ansai le zu zuakna mun 7 bang omin, a zudawn(Customer)te pen a tamzaw Zomi vive cih thu " The One Star Journay " in genkhia hi. Tua ahih manin, Zomi(Chin) te i nuntakzia khuasak ziate mahmah in Pasian mai gen lohin mite' mitdong mahmah ta hi zaw kha ngel ding ahih manin Topa kiang lamah kihei mengmeng hun ta hi.


url: =Matupi khopuei khui ah Covid-19 tloh mi khoepkha ham mahkah kohuem naneh aka bongyong kung rhoek - MATUPI TIMES OLTHANG\nApril 19, 2020; Matupi, Cangbong vang kungsut tih Joseph Oxygen NGO neh CYO Matupi rhoeng thai rhoek loh Saengim ah aka om Quarantine rhoek hamla hla sak nah asai pa uh. Tekah hmuen ah aka thum rhoek tah Model Margret, Salai Lal lawm amih rhoi loh hla sak nah akueh pa uh.\nTum Ding (Music instrument) hnopai boeih tetah Salai Tin Sang neh Saya mah Yoe Then (Boltlang Studio) amih rhoi bongyong u rhoi. Joseph Oxygen lam ka loh quarantine khuikah aka om rhoek ham la tang ka apaek uh.\nHnin hnang kah tloh thae Covid – 19 rhal rhing nah ol hoe tah Matupi vang pali khui ah atip cala hoe li la om. Tekah olhoe nadong ah (CYO ) Pa Tan Ting Sang neh Boltlang Studio kah Saya mah Yothen, rhoek loh yal khat khui ah tha hlue tha ko la ol ahoe uh.


url: =Pawlpi bangzah? Hausa bangzah? :: ZOMI DAILY\nposted on 17 November 2017 at 9:06 am UTC+9:30 Lomkholna: News, Paukhatsuan, Zomi\nZogam khuate ah a tamzaw inn 50 pan inn 200 kikal kipha a, inn 200val apha khuate khuano lak ah khua gol pawl hita hi. I khuate neu in lian taleh biakna pawlpi tuamtuam i om kim ciat pian hi. A tawmpen RCM, Tuiphum, AG leh EBC cihte om kim pian hi.\nKhua khat ah pawlpi 3, 4 leh a tamzaw ki om ciat cihtheih hi. Ahi zong in, khua khempeuh aneu a, agol zong in Hausa bel khat sang a tamzaw kinei lo hi.\nKhuasung vaihawmna khat peuhpeuh ah Hausa upa makaihna tawh taangtha kuan nasep a kipan khuazangbup vai kihawm hi. Pawlpi min tawh khuazangbup ading na kisem thei a, ahih hang khuazangbup vai ki tuam vaihawm thei dihdih lo hi. Tuabang mah in, Hausa upa makaihna tawh pawlpi vaihawmna kihuh thei bek a, pawlpi vai ki vaihawm theilo hi.\nPawlpi bulphuh a Hausau upa nasep kisem theilo ahih hang, hausa upa makaihna tawh khuasung vaihawmna ah pawlpite kihel lo cihbang om theilo a, Khuazangbup vai hausa upa makaihna tawh vaihawm nasepna a gualzawhna ding in pawlpite’ hahpanna thupi mahmah hi. Khuasung buppi vai ah pawlpite’n keitawh kisai kei cihbang om theilo hi.\nTuabang a i khuasung ah pawlpi tuamtuam a om bangmah in i minam sung ah party 3 le 4 i om hi. Minam bup nasepna ah party leh biakna pawlpite a dinmun kibang hi a, minambup huam a vaihawm nasepna atuam ahi hi. Pawlpi in khausung vai a septheih mahbang in, Minambup vai party tawh tampi kisem thei a, Pawlpi in khuasungbup vai a huamkim theihloh bangmah in party khatbek in minambup huaikim zolo hi.\nMinambup vai ah Hausa upa dinmun ala ding nakpitak i ki tangsam den hi. Mipi in zong hausa upa i neihtheih ding ban ah, khuakhat sung a hausa upa vaihawmna leh pawlpite kizopna model i minam sung ah minambup, gambup huam a i neitheih ding i kisam hi. Pau Khat Suan\nPrevious: 2017 – 18 Sumkum in Tedim huam, Gamgi Khantohnang Belpawl Sum tawh kisem dingte\nNext: US kumpi in Christmas hunsung Europe gamsung azinte kidopding vaikhak


url: =Jerusalem khuasungah kileh kawikawi un. Khuadak un la en dih un! A thuman gamtat leh thuman a zong mi khat beek na mu uh hiam, zong dih un. Na muh uh leh tua khua mawhna ka maisak ding hi.\n"Topa a nuntak bangin," ci-in a kiciam uh hangin a zuaupi uh ahi hi.\nTopa aw, nangmah in thuman en gige hilo na hi hiam? Nangmah in amaute na sat hangin a awlmawh tuan kei uh hi. Na sukgawp hangin na thuhilhna a ngai tuan kei uh hi. Amaute maitang suangtum sangin sakzaw a, a kisik nuam kei uh hi.\nTua ciangin keimah in, "Hih mite mihai hi a, a hehpihhuai ahi hi. Topa lampi theilo uh a, amau Pasian deihna a thei kei uh hi.\nMiliante kiangah pai-in ka va kiho ding uh hi. Amaute in Topa lampi thei uh a, amau Pasian deihna thei uh hi," ci-in ka ngaihsun hi. Ahih hangin a vekpi-un ka uk ding nial khin uh a, ka hakkol kuaitanin ka henna khaute sutat khinzo uh hi.\nTua ahih manin tulak panin humpinelkai in amaute that ding a, sehnel gam panin keivom in amaute a petgawp ding hi. Kamkei in a khuapite uh limtakin vil gige a, a pusuakkhia peuhpeuh balzan gawp ding hi. Bang hang hiam cih leh amaute mawhna tamlua a, hong taisan mun lua uh hi.\n"Na mawhnate uh hong koici maisak thei ding ka hi hiam? Na tate un kei hong nusiazo uh a, pasian ahi lopite peuh tawh kiciamzo uh hi. Amaute a gilvah dong uh an ka vak khit ciangin amaute in angkawmin, numei paktatte inn-ah a hon om uh hi.\nSakol gilvah a lante bangin a inn vengte zite uh nehin a tau huthut uh hi.\nHih thute hangin amaute gim pialo ding ka hi hiam? Topa in ka genin-ah, hici bang minam tungah thukkiklo ding ka hi hiam?\nA gualin a kisuan a leenggah huan sungah pai in la, suksiat sak in; ahi zongin sukmai mangsak sam kei in. A hiangte heuhkhiatsak in; bang hang hiam cih leh tua a hiangte Topa}-a hilo hi.\nIsrael minamte leh Judah minamte, Topa in ka cihin-ah, kei tungah hong thuman nawn hetlo uh hi.\n"Amaute in Topa hong nial uh a, Amah in bangmah hihlo ding hi. Eite tungah siatna hong tunglo ding a, gal ahi zongin kial ahi zongin i thuak kei ding hi.\nKamsangte lah huih bang hi lel uh a, a sung uhah thu tenglo hi. Amau gen bangun amau mah in a thuak ding uh hi, ci uh hi," a ci hi.\nTua ahih manin Topa, Vanglian Pasian in hong hopih a, "Amaute, tu-a bangin kampau uh ahih manin na kam sungah mei bangin ka kuansak ka thute in sing tawh kibang hih minamte kangtum gawp ding hi.\n"En un, Israel minamte aw, Topa in kong cihin-ah, gamlapi panin note a hong sim dingin gam khat kong kuansak ding hi. Tua gam pen tanglai pekin a om khinsa, a hat mahmah, amaute pau na theihloh uh gam khat ahi hi.\nThal tawh a kap uh teh kaplum lianlian uh a, a vekpi-un galhang kim uh hi.\nAmaute in lo-a na ante uh leh na an huante uh hong gaihsak ding uh a, na tapate uh leh na tanute uh hong thahsak ding uh hi. Na tuuhon, na bawnghonte uh hong gaihsak ding uh a, na leenggah, na theigahte uh hong nek mangsak ding uh hi. Na muan mahmah uh kulhpi tawh a ki-um na khuapite uh namsau tawh hong suksiatsak ding uh hi.\n"Ahih hangin tua bang hun ciang nangawnin, Topa in kong cihin-ah, note kong sumaimang khin sam kei ding hi.\nNa mipihte un, Bang hangin Topa i Pasian in hih bangin ei tungah hong bawl ahi hiam? a cih uh ciangin nangmah in, Topa nusia-in na gamsung uhah gamdang pasian-te na na sep uh bangin, note gam a hilo gamdangah, gamdang mite na na sem ding uh hi, na ci ding hi," hong ci hi.\nJakob suante tungah gen in. Judah mite tungah hih bangin ci in:\n"Ngai un, ngaihsutna a neilo mihaite aw, mit nei napi-in a mulote, bil nei napi-in a zalo mite aw,\nkei hong kihtalo na hi uh hiam, Topa in kong ci hi. Keima mai-ah linglo na hi uh hiam? Tuipi gei-a om sehnelte keima koih hi a, tui ka dalsak tawntung hi. Tuihualte in a lawhlawh hangin zo zolo uh a, a gin zuazua uh hangin kantanzo tuanlo uh hi.\nAhih hangin hih mite a lungsim uh khauhin kei hong langpan zen uh hi. Hong kiheisan uh a, hong paisan uh hi.\nA lungsim sung uhah, A huna guah hong zusak a, tukguah, khalguah hong pia a, anlak hun ding a hong sehsak den Topa i Pasian zahtak ni, a ci kei uh hi.\nNa khialhnate un hih na hoihte khaktan a, na mawhnate uh hangin tuate na taanlawh uh hi.\n"Ka mite lakah migilote kihel uh a, vasa thangsiah bangin mite thangsiahin a man uh hi.\nBawm sung dimin vasa a kikhum bangin khemna tawh a ngah uh vante tawh a inn uh a dim hi. Tua ahih manin amaute lianin hau mahmah uh a, thau-in a mai uh a zol hi.\nGitlohna lamah a hun bek a theithei kei uh hi. Tagah mite phattuamna ding khualloin thu a manlopi-in khen uh a, mizawngte tungah thumanlo uh hi.\n"Hih thute hangin amaute gim pialo ding ka hi hiam, Topa in ka ci hi. Hih bang minam tungah thukkiklo ding ka hi hiam, ka ci hi.\nA dipkuathuai, a patauhhuai thu khat gamsungah a piang khinzo hi.\nKamsangte in thuman genlo uh a, siampite in zong amau ut bangun a uk uh hi. Ka mite in phamawh salo sawnsawn uh hi. A tawpna hun hong tun ciangin bang cih ding uh ahi hiam, Topa in ci hi, ci-in gen in," hong ci hi.


url: =Nehemiah 4 | Siantongluan.net\nNehemiah 4 |\nSanballat in kote kulh cianna thu a zak ciangin lungkim loin heh mahmah a, ko Jew mite hong zahko hi.\nAmah in a kikholhpihte leh Samaria galkapte kiangah, "Hih Jew mi niangnuangte in bang hih dinga kipan ahi uh hiam? Hih mun a bawlpha dinga kingaihsun ahi uh hiam? Biakpiakna hangin a nasep uh ni khat sungin zo dingin kilamen ahi uh hiam? Amaute in a kangtumsa ninbulomtang panin suangtum bawlkik thei ding ahi uh hiam?" ci hi.\nAma kiangah a om Ammon mi Tobiah in, "Amaute in bangbang ciang ta leh amau kulh cian tungah ngia khat kah leh kicim lel ding hi," ci hi.\nTua ciangin keimah Nehemiah in thu ka ngen a, "Hong za in, kote Pasian aw; kote hong kisimmawh hi. Kote hong zahkona amau lu tungah lehtuksak in la, gamdang khatah sal suakin mi bawlsiatin amaute omsak in.\nAmaute in a langtangin kulh ciangte mai-ah nang hong hehsak uh ahih manin amau mawhna maisak kei in la, na ciamtehna panin zong a mawhna uh sumit kei in," ka ci hi.\nTua ahih ciangin kulh ka ciang uh a, nasep a kimciang bang kizo hi. Mite in utna lungsim tawh sem uh hi.\nAhi zongin Sanballat, Tobiah, Arab mite, Ammon mite, leh Ashdod mite in Jerusalem kulh cian nasep kizom suakin, kulh vang teng huk ding a kipat khitna thu a zak uh ciangin heh mahmah uh hi.\nTua hi a, Jerusalem hong simin buaina a piangsak dingin amaute kipawlin vaihawmna khat nei uh hi.\nTua ahih ciangin ka Pasian uh tungah thu ka ngen uh a, amaute a en dingin sun leh zanin galvil ka koih uh hi.\nTua ciangin Judah gam mite in, "Nasemte a tha uh zaw ta a, ahi zong nin tampi omlai hi. Eima tha tawh kulh cian i zo ngei kei ding hi," hong ci uh hi.\nTua ciangin ka galte un, "Amau phawkloh kalun amaute lakah pai-in i that ding a, a nasep uh i beisak ding hi," hong ci uh hi.\nAmaute lakah a teng Jew mite khuapi sungah hong pai ciangin, ka galte uh a omna khempeuh ciat panun hong pai-in kote hong simna ding thu, sawmvei tak hong hilhkhol uh hi.\nTua ahih ciangin kulh nunglam mun niam penna mun awng tengah a namsau uh, a teipi uh, leh a thal uh tawh, a innkuan kuanun ka mite ka pangsak hi.\nMite launa ka muh ciangin, uliante, mi ukte, leh mi khempeuh tungah, "Amaute kihta kei un. Na sanggamte, na tapate, na tanute, na zite uh, leh na inn na lote uh-a dingin hong dosak, a lian a kihtakhuai Topa phawk un," ka ci hi.\nAmau hong sawmna thu kote in ka phawkna uh leh Pasian in amau geelna a suksiatna thu ka galte un thei uh hi. Tua ahih ciangin ka nasepna ciat uh kulh tungah ka vekpi-un ka kuankik uh hi.\nTua huna kipanin ka khutnuai-a om mite kimkhat in na sem a, a kimkhat in a teipite, a lumte, leh a thalte uh tawi-in sik puan silhin ding uh a, uliante in kulh a ciang Judah mi khempeuh uk uh hi.\nKulh-a cian ding na a nawn mite in a khut langkhat uh tawh a van puak uh lenin a khut langkhat uhah galhiam tawi uh hi.\nKulh ciangte in na a sep kawmun a kawng ciat uhah a namsau uh kuah uh hi. Peengkul tumpa ahih leh keima kiangah om hi.\nTua ciangin mi liante, mi ukte, leh mi khempeuh tungah, "I nasepna lian a, zaipi tak huam hi; eite kulh tungah kikhenin khatlekhat i kigamla hi.\nPeengkul kitum na zakna peuhpeuh panun ko kiangah hong kikhawm un. I Pasian in eite-a dingin hong dosak ding hi," ka ci hi.\nTua hi a, nisimin khuavak-a kipan nitak aksi suah dong, mi kimkhat in teipi tawi-in, mi kimkhat in na ka sem uh hi.\nTua hun mahin mite kiangah, "Zanin galvil, sunin nasemin hong om theihna dingun mi khempeuh na nasemte ciat uh tawh Jerusalem khuasungah hong giak un," ka ci hi.\nTua ahih ciangin keimah-a kipan ka behte, ka nasemte, leh kei hong cingte, a kuamah peuh puan suah man omloin, mi khempeuh in ka khut uhah galhiam ka tawi den uh hi.\nTedim Lai Siangtho / Laibu: Nehemiah 4


url: =Thu Hilhkikna 8 | Siantongluan\nThu Hilhkikna 8\n"Note nungta-in tampi na phak theihna ding uh leh na pu na pate uh tungah piak dinga Topa a kiciamsa leitangah va pai-in na neih theihna dingun tuni-a note kiangah kong gen thupiakna khempeuh limtakin na zuih ding uh na ngaihsun ding uh hi.\nA thupiakte na zui uh hiam, na zui kei uh hiam cih a theihna dingin note hong niamkhiatin, na lungsim uhah bang om hiam cih a theihna dingin Topa na Pasian un sehnel gamah hih kum sawmli sung note hong paipihna lampi khempeuh na ciamteh ding uh hi.\nMite, an bek tawh nungta loin Topa kamsung panin a pusuak thu khempeuh tawh nungta hi, ci-in note hong theihsakna dingin, amah in note hong niamkhiatin hong gilkialsak a, note hita leh na pu na pate uh hita leh in a theih ngeiloh manna tawh hong vak hi.\nHih kum sawmli sung note tunga om na puan uh sialoin, na khe uh zong bawklo hi.\nTua ahih manin mi khat in a tapa a khal bangin Topa na Pasian un note hong khalna thu na lungsim uhah thei un.\nTua ahih ciangin ama lampi zuihna leh amah zahtakna tawh Topa note Pasian thupiakte na zui ding uh hi.\nBang hang hiam cih leh Topa note Pasian in, mual leh guamah a luang tuite a omna, ciktui leh tuikhuk a omna leitang,\nmangbuh leh mangbuhham, leenggui leh theikung, leh mang kawlsing a omna leitang, oliv kungte leh khuaizu a omna leitang,\nbangmah kisam loin, cilbawl loin an na nekna ding uh leitang, a suangte sik ahihna leitang, mualte sung panin sumsan na tawh theihna uh leitang ahi gam hoihah note hong paipih hi.\nNote in ne-in na gil uh vah ding a, note tungah gam hoih hong piakna hangin Topa na Pasian uh na phat ding uh hi.\n"Tuni-a no tungah kong gen ahi ama thupiaknate leh a ngeina kipte leh a thukhamte zuihlohna tawh Topa na Pasian uh mangngilh khading na hih manun kidawm un.\nTua hi kei leh, an ne-in na kham uh ciang, inn hoihte lamin tuate sungah na ten uh ciang,\nna bawnghonte uh leh na tuuhonte uh tampi a phak ciang leh na khamte uh leh na ngunte uh tampi pha-in, na neih khempeuh uh tampi a phak ciangin\nna lungsim uh lianin, salsuahna Egypt gam panin note a hong paikhiatpih,\na lian a lauhuai sehnel gamah gul gunei leh mom-ai lak leh tui omlohna lei keu-ah a hong paipihpa, meisuang tawh a kibang suangpi panin tui a hong piapa,\na tawpna-ah a hoihin na gamtat theihna ding uh a deihna-in note hong niamkhiatin a hong ze-et theihna dingin na pu na pate un a theihloh manna tawh sehnel gamah a hong vak Topa na Pasian uh na mangngilh khading uh hi.\nNa lungsim uhah, Ka vangliatna uh leh ka thahatna un hih hauhna hong ngahsak hi, ci khading na hih manun kingaihsun un.\nTuni-a mah bangin na pu na pate uh tungah a kiciamna a kipsak theihna dingin, na hauhna dingun vangliatna a hong piapa amah ahih manin Topa na Pasian uh na phawk ding uh hi.\nTopa na Pasian uh mangngilhin pasian dangte nung zui-in tuate na semin na biak uh leh, na sia taktak ding uh hi, ci-in tuni-in limtakin kong hilhkhol hi.\nTopa note Pasian aw ngailo ahih manun, Topa in note mai-ah a siatsak minamte bangin note na sia ding uh hi.


url: =Mikang le Mangkang (Hoihmuhna vs Ahoihna mu) :: ZOMI DAILY\nMikang le Mangkang (Hoihmuhna vs Ahoihna mu)\nposted on 12 January 2015 at 10:35 am Lomkholna: Article, SuanghDal\nHoihmuhna cih le a hoihnamuhna cih kammalte gel a kibang lel hi ih cih hangin a thuluanzia taktak kibang lel vet lo hi. A kibatlohna a gah (result) pan kithei a, tua a kibatlohna thu suut deuhdeuh lehang kikeelki deuhdeuh hi mai hi. A kibatlohna thu nial kha lecin a kibatloh lam na tel semsem dinga, kibang sak lecin a kibatloh lam hong kilang semsem ding hi. En dih ni!\nZomi te in kammal zat kituh thei ding pawl khat ih nei gige hi.\nTuate in Sya maw? Sia? Le maw? Leh? Ong maw? Hong? Maan maw? Man? Zozaang maw? Zozang? Mangkang maw? Mikang? Cih bangin honpi khat ih nei hi.\nHih thu nih kikal ah mi pawlkhat in a zat zawk khat uh bek hoih muh uh in, a zat loh zawk ii a hoihna mu thei nawn lo uh hi. Gentehna mun khempeuh ah “Sya” bek zangin “Sia” zang nuam lo uh hi. “Le” bek zangin “leh” zang lo uh hi. “Ong” bek zangin “Hong” zang nuam lo uh hi. “Maan” bek zangin “Man” zang lo uh hi. “Zozaang” bek zangin “Zozang” zang nuam lo uh hi. “Mangkang” bek zangin “Mikang” zang nuam lo uh hi. Hih thu nihte gel kinial kido sak ding ci lehang gen ding tampi kinei tek dingin ka mu khin hi. Tuate lakah “Mikang” le “Mangkang” cih thu tawh kisai kammal tawm ka ong kum nuam hi.\n“Mikang” cih kammal bek a zangte in Minam le gualtung tuanna thupi sak lua ahih manin, “Mangkang” cih ding hi kei. Ei Zomi te zong a Mang thei ta hi hang. Tua ahih manin, a vun kan uh zui-in “Mikang” cih ding hi ta ci-in gen uh hi. Hoih hi. ABM cih hun hi nawn kei. Zomi Baptist Church cih ding hi ta ci uh hi. hoih hi. Ahi zongin lungdamna thei loin a kipha sakte’ ABCte, ZBCte, MBCte damdamin hong beimang khak ding lunghihmawh huai hi. Thu le la tawh sum le paii tawh mite’ huhnopna thu nialna zong lungdam theih lohna khat hi a, kiphatsakna ahi hi. Huhna ih nial manin ih thuzuihna khangcing thei mahmah lo hi. Ei le ei hi kisa baih pahpah loin hong pantah Mangkangte tung pan Kha thupha leitung thupha ih kihuh sak phat mahmah ding hi zaw hi. Kawlkumpi in Mangkang kumpi lang bawla, India kumpi in Mangkang kumpi maivil-in kihuh sak ahih manin khangto zaw uh hi. Mite in Judson Church, Cope Memorial Baptist Church, Carson Church khawng a cih laitakin eite in ABM phiat dah lel-in “American Baptist Mission, Taklam Khua” khawng ci peuh lel lehang hoih mahmah, kho mahmah lel ding hi. Johnson Church, Nelson Church khawng ci thei lehang manpha mahmah ding hi. A hoihmuh sawmte in tua ka thugen a hoihna na mu thei uh hiam? Hoihmuhna in a hoihna taktak mulo kik thei zanzan ahi aw. Banghang hiam cih leh a hoihlote pawlpih nadingin hoihmuhna kizang hi.\nTua ahih manin Hoihmuhna (Optimism) in a hoih lote hoihmuh hi, cih ih kithei khia sak nuam hi. Galkap kumpi’ uk sung khempeuh hausa, kumpi nasem makaite le Kawlgam kumpi ki-ukzia pen a kihoihmuh hun hi. Hih hoihmuhna “em;vnfrSk” – Naalemuh a beima teng Kawlgam ki-ukna hoih thei lo ding hi. Kiphatsakna le minam kiliatsakna tek khang ngeingai ding hi. A langkhat ah, a hoihna (Possitive) mu ding cihteh a hoihlohna mu thei cihna zong hi pah hi. Thumaan lo thutang lo peuh mah hoihmuh khat zong nei lo cihna hi. Hoih muh kul loin ahoihna mu thei hi. A hoihna a mu theite in Satan hoih muh ngei lo hi. Galkap kumpi hoih sa lo hi. Mithat mikhem zuau phuak miginalote hoihmuh thei lo hi. Thumaan-thutak lo peuhmah hoihmuh nei lo hi. Lai Siangtho tel lopi in thuhilh Sya kineihte hoih muh lo hi. Ahangin hoih muh lehang a hoihlote a panpih a thapia a kipawl suaka, amaute tawh a nekhawm a dawnkhawm ahi hi. Nekloh buanlawh kei ni. Hoihmuhna in thusia hoih muh a, a mihing mudah thei hi. A hoihna muhna in thusia mudah a, a mite it siam hi. A hoihmuhte in makai citakte’ hoihna mu thei lo uh a, a hoihna a mute in makai hoih lote hoih muh thei lo uh hi.\nTangtawng peka ih zat “Mangkang” ih cih ciangin ei hong makaih hong pantahte hi uh a, minam vai le namneu vai hi lo hi. Cope topa, Cope tonu cih ding mah hi. Ih min lawhna hi lel hi. Mangkang cih ding mah hi. Ih ciapteh na hi lel hi. Tua banah Zomi te’ gen Mangkangte pen “English” te hi pha diak hi. Lungdamna mangngilh kei ni. Geeltui ah a thuk kik hi hang. Mikang khempeuh Mangkang hi lo uh a, Mangkang khempeuh Mikang ahi uh hi. Tua ahih manin “Mikang” ih cih ciangin vunkang namte (a diakin Europe/Western) mite a gen hi ni-in, Mangkang ih cihteh Kawlgam le Zogam ah Lungdamna thu hong puak ih pu “Mangkang/ Bristish/English/American” te ih lawhna hi sak ni. Ih lungdamkohna hi sak ni. Ih tangthu in zong a na ciapteh uh ih zatsa pu le pa’ kammal hi. Tua ahih manin a nih tuak in a kizat nading mun om ahih manin, Zolai khansuah kawm zuun kawm kipuah kawmin Mikang zatna le Mangkang zatna a om hi, ci-in a kigen a kihilh ciangin thukim ni. Khat veivei “Mangkang” cih kammal a zang nuam lote in a hoihna thu kigen mu thei lo uh a, amau’ “Mikang” zat ding bek ah hoih muh uh hi.\nTua ahih manin tuni Zomi khangthakte in hoihmuhna bek panin a hoihna muh theihna ah kizeek kul ta hi. “Sya” pen laihilh Syate ah kizang a, “Sia” pen hoih lo “sia” cihna ah zang ni. “le” pen “and” muntesuangdal ah zangin, “leh” pen “if/condition sense” te ah zang ni. “Ong” pen singular form in hihci bangin zang ni. Khat bek ong pai hi. “Hong” pen plural form bangin zang ni. Nih le thum hong pai ding uh hi. “Maan” pen “Thumaanna/Justice” adingin “a” mal nih tawh zangin, “Man” pen “Thumanna/Obedience” adingin “a” mal khat tawh zang ni. Zaanggam lam khuate adingin “a” mal nih tawh “Zozaang/Dimzaang” sak ni-in, Khamtung khuate adingin “a” mal khat tawh “Zozang/Mualzang/Sezang/Simzang” sak ni. Mikang khempeuh Mangkangte hi lo uh a, ahi zongin Mangkang khempeuh Kang hamtang hi. Zomi te’ adingin Zolai kilailai sak kei ni-in, zangkhawm zuun khawm diamdiam ni. Nang zat nop bek “hoihmuh” kei inla, anih tuakin a hoihna mu thei a, Zolai zat le zeek ziahziah ding hun hi ta hi.\nTua ahih leh “Mangkang” ‘a’ mal khat tawh ding maw? “Maangkaang” ‘a’ mal nih tawh hi ding? Ahi kei leh “Mang Kang” ci-in Mang le Kang kikhen sak ding hi lo hiam? cih bangdan-a dotnate pen theihnopna le hoih dotna hi nawn loin kheltat-paupennopna peuh hi thei hi. Thu hong kigen hong kihilh ciangin eimau’ hoih sak bek hoihmuh loin a hoihna mu khawm ni. Khat la-in khat nusia kei ni. A nih in a nungta uh hi. Mangkang le Mikang tawh kisai ah, Hoihmuhna in khat bek teel a, a hoihna muhna in a nih in teel hi. Hoihmuhna in a hoih lo khat hoih muh ding cih lamah tam kiat zaw tawntung hi. A hoihna muhna ah thumaan-thutak om hamtang hi. A kihoih muhmuh lai takin a hoihlohna thu a genkhia ngam Abraham Lincoln, Dr. Martin Luther King, President Mendela, Daw Aungsan Suh Kyi cihte ii thu gente ahoihna muh ngam sawm ni. Hoihmuh suk polpol kenla, a hoihna muh ngam sawm zaw in. A hoihna gen ngam sawm zaw in. A hoihna pawlpih ngam sawm zaw in. Hoihmuh sihpih ngam sangin ahoihna nuntakpih ngam ding thupi zaw hi.\nPrevious: A semnuampa kisawl nuamlo, a semnuam lopa kisawl\nNext: Lehe Ledu Wildlife Zoo ah ganhing te naitak in ki enthei\nBiakpiakna Zia le Tong ~ Rev. Fr. Damian Dal\nKumthak thungetna ~ Dr. Kham Khan Khai


url: =Laikuai Zovontawi Dr.Chin Do Kham\nDear,Dr.Chin Do Kham mangpha khakna\nHih ihtenna leh mim bang pianna sim leitung ah,ihbiak hong siampa Pasian i nuntakna hong lakkiksak hun ciang,utlo sasa pi leh maban tampitak nusia in sihna in gualngaih samgibang hong khenta ahih manin,upmawhlo hun nait leh hongit namipih teng mangpha hongkhak sawm nahih man,lungzuang in dahna khituite tawh pammai hongsa ngeungau vevung e!Dr.Chin Do Kham aw\nInnlam kazuan hi,Naci tazong hong ciahsan baih lua lawmlawm lo ding nahiam?Khasiat huai samai veng,ngaisun lai-in cih theih thu hileh ko namipih te'n hong phal sawm nai hethet kei nung cih thu leh mubang in hong ngai lai ungh cih hong theihsak nuam lai ingh ei!\nSian Mang laitatni khat hongtung kheziau himawk ahih manin,nidang Topa phatna late nasak zel tesung'a mah bangin,lungzuan omlona,tawntung tuno vang aksi bang tanna kham khuapi tual nuam,sihna gungal khat ah,tawntung Zeisu tawh amang khawm ding in inn hong ciahsan nahih ciang,kei leh namipih it leh ngaih teng in mangpha hong khak ungh.Dr.Chin Do Kham aw,mangpha,mangpha,mangpha\nLeitung'a sanggah bang'a nanusiat maban azom theilo namipihte leh,nait nazinatate unau sanggam,khuapih tuipih Topa sunga lawm leh gual te khempeuh leh Dr.Chin Do Kham hong nusiatna hang,khuangaih lungleng ada akap,khempeuh i aluang khitui,teng khempeuh hehnem siampa Van khasiangtho in,hong nulsak henla,lungnop khamuanna thupha mitan kim ciat in,hong ngahsak ta hen.\nDallas Fort Worth,TX


url: =Pu Gin Kam Lian le President U Thein Sein Nipidaw ah Kimuhna Vai - TUNGZANG NEWS\nPu Gin Kam Lian le President U Thein Sein Nipidaw ah Kimuhna Vai\nZomi Congress for Democracy pan thupatna ah 1948 kum suahtakna ngah khit Kawl kumpite akhang akhang in, Panglong Thukimna thusim lo, nawlkhin uh, Constitution sungah Panglong Thukimna laigilte (အႏွစ္သာရ) guanglo uh ahimanin tualgal piangin, tudong kum 60 val veng thei lo hi. President U Thein Sein makaihna tawh Panglong Khawmpi tawh akibang gambup minam kim khawmpi samkik ding cih thupen ko lam panin, thangah in, dik sa hi ung. Tua mun ah na gengen uh minam 135 sungpan tangmite sapding cih sangin, Mualtungmi party omte, Mualtungmi thautawi kipawlnate, Democratic party te, Kumpi lampan uliante, Galkap makaite cih bangin kipawlna kim, mikim in kihel ding kisam zaw hi. Tua khawmpi ah kum 60 valsung buaina te, khasiatnate, thangpaihnate akipan, kisam isak thute lungsim takpi tawh sungkhia khawm tek in, tua mun panin Panglong bulphuh policy kip khat ngah khia zoleng, gambup mipi deih ahi Atawntung kilemna, gamdaihna ading in lam-et-na taktak hong piak khia zo pan ding hi. President makaihna tawh tulaitak na hahkat mahmah uh ahi gambup kilemna, galdaihna ding. gam khantohna ding nasepnate ah ko ZCD te in zong kapan theihna pantek uh pan in, hong panpih ding hi ung ci’n thupatna in thu kisung ahi hi.\nZCD pan thusunte tawh kisai in President Thein Sein in No (1) na le No (8) na vaihawm pah dingin thukim hi. Adangte sung pan Meitei te vai tawh kisai, akician in, na kan cian lai ning ci hi. CNF vai tawh kisai in, na ki lungduai sak mahmah lai un ci hi. Tedim District vaitawh kisai in bel, Chin State Hluadaw ah thu kikhen kipsa pen, suk laih tolaih ding haksa ding cih danin dawng hi. (kiallap lo hi, aki khensat ma in, ngahna ding vaihawm ding namte hi). Party 14 pan makaite leh President kimuhna ah hungelna thugenna teng aman khit ciangin, social kiho limna ah, Pu Gin Kam Lian in President Thein Sein tungah, ‘Kalay ah Commander hong sem ngei cin’ Zomite ading in mikhat sakhat in kong muh uhi, kacih leh nui teutau ei’ ci hi. Nipidaw pan in vaiteng aman khit ciangin Pu Gin Kam Lian le apawlte Zangkong ah nitak 4:00 PM khit pawl in cidam tak in tung kik uhi.\nZomi Congress for Democracy pan Pu Gin Kam Lian in President U Thein Sein tawh kimuhna ah athusungte Kawllai pan Zolai ah, atomkim cingin letkikna hi.\n1) 1)Zogam sungah gamdangmi tourist te suakta tak in paitheih cih athu in om hi. Aihang in, Haka, Falam, Tedim, Thatalang khuate ah gamdang mite suakta tak in khualzin ding kiphal nai lo hi. Zogam khantohna dingin tourist, NGO, INGO te hongpai in, nasepna, huhna hong piak ding uh kisam hi.\n4) Kumpi le CNF kikal kilemna ngahna tawh kisai in, athu khempeuh dik kasa gai kei zongun, kong muak veve uhi. CNF tawh gal le sa vengta ahimanin Tedim gam ah Bukphil, Tonzang gam ah Dalkhai le Cikha gam ah om galkap lente, galkapte koih nawn loh ding kisam ka sa uhi. Galkapte in tua khuamite tungah tangtha cialna, vok, ak, buhsih akipan, buh le meh te galkap van ding ci’n avan man tawmno takin, leisak, laksak uh ahimanin khuamite ading vangik pi suakden hi. Tua ci suak den leh, khuamite le galkapte kikal, deih masak loh pen, buaina hong om den ding hi cih hi. Tuaban ah, CNF te in Tedim , Tonzang, Cikha kuam ah zum hong hon loh ding vai tawh kisai mipi tul 70 val in deihlohna lai pulakna om khin hi. Tua hina pi, zum hong dingin CNF te ki thawithawi lai mawk uhi. CNF te in zum hong hon teitei uh leh, inntek mipi tawh buaina hong piang ding hi. Hong piang lohna dingin amanlang in vaihawm ding kisam hi.\n8) Ministry of Border Area Municipal khutnuai pan Progress of Border Area National Races Development School (နယ္စပ္ေဒသတိုင္းရင္းသားလူမ်ုိးမ်ားဖြ ့ံျဖ ိုးေရးအတတ္သင္ေက်ာင္း)cih min tawh khuakim ah sang khatta hong uhi. Tuapen Buddhist Phungzi te hon lah hilo, layment kumpi nasemte hon hinapi nasep dan paikhial mahmah uhi. Sangkahnuam sangnaupangte, pen sanghonma Kawl Buddhist biakna ah kal khat lutsak masa in Phungzi suak sak uhi. Sangkah sung zing le nitak sim in 38 Mingala Tayadaw thungetna neihpih den uhi. Christian biakna atam zaw omna, Zogam ah, hidan thu hong om ciang, kilung nuam lo tek ahimanin, biakna tung ah kinga lo, biakna tawh aki dendai lo, pilna sinna sang taktak asuahna dingin President in hong ngaihsut sak in, cih ahi hi.


url: =Gam bangzahna ah na om hiam? :: ZOMI DAILY\nposted on 30 December 2014 at 1:26 am Lomkholna: Article\nLam honglak Pasian (Late 37:23)\nTopa in mi a lam pai nading lak a, am lungkim bangin a gamta pa a mah in a kip hi….\nTu hun ih teenna gam te pen gam nihna gam thumna cih bangin min ih vawh a, gam tuamtuam ah ih ki theh thaang hi. Hih tawh kisai in ki kupkhop dingin thuthum kong tel hi.\n1. Pasian gelna hi\nEgypt pan pai khia in, kamciamna leitang lam a zuan Israel te in, mihing lampanin Moses in amau te makaih uh cih theih ding ahih hangin, amau te pen Pasian in sun in meiipi, zan in meikhuampi tawh lam na lak hi.\nIh nuntakna ah mihing lam pan tupna le gelna cih om mah ding hi. Ahih hangin tuni hi ciang mun ah ih om na in, Pasian gelna ahi hi. Israel te in a hamsatna uh ahi saltan na panin suak ta nuam in, suahtaak ding ciang bekin ngaihsun kha ding uh hi. Ahih hang in Pasian in amaute’ suahtaak nading ciangbek gelna neilo in, koilam nga a’ koi lam pai ding cih a zuat nading mun zong gel sak hi. Tua in kam ciamna gam Canaan ahi hi.Moses gelna tawh ki makaih uh hi leh bangtan hiam khat bek hong hi kha dinga, ahih hangin Pasian gelna tawh ahih manin kamciam na gam lam hong manawh hi uh hi. Tua mah bangin eite zong, Pasian gelna tawh hibang din mun te ciang ah ih tung hi (Jer. 29:11).\n2. Gamlui le gamthak ki lamdang (Deut.11:10)\nHih Pasian’ kamciamna leitang tawh kisai in Moses in Israel te nakpi takin thu na hilh hi. Tua in, a nusiat uh Egypt le a manawh uh Canaan pen kibanglo in aki lamdang ngiatna thu hi.\nAmaute in, kamciamna gam lam zuan ih cih na ah eite in zong kamciamna gam bang mah in ngaihsun lehang, gam nihna gam thumna cihna gamte ah ih om ih tun laitakin ih gam ih lei, ih khua ih tui it-lo ngai-lo ih ki ci kei hi. Ahih hangin, hibang gam thak te ah ih tun ciangin ih nusiat gam lui pen bang hong hithei lo ding thu pawl khat hong om leh hong om thei ding ahih manin, ei mah mah pen gam thak nuntakna tawh kituak in ih hih theih pah ding ki sam hi.\nAtom in gen leng, Egypt pen thatang suangin nasep na hi in, Canaan pen Pasian’ zia leh lamlahna bangin gamtat na hi. Ih cih nopna ah, Pasian ngiatin a makaih na gam cih hi.\n3. Gamthak ah nuntak khuasat zia (Deut.11:11,12)\nIh ngaihsutna te pen tom lua cih bang hi tuan lo napi in, bangtan dinmun hiam khat ih tun ciangin adang khempeuh a senpi suak khin pah ding ki sa thei pah pah hi. Pasian’ kamciam na leitang pen, mual le guam te’ om na ci hi. Ih gen nopna in, mual sang te bangin nuntakna a sanhun om dinga, guamthuk bangin zong nuntak haksat hun om cih thu hi. Vai khempeuh hoih khin pah zuah zuah ding dan hih tuak lo hi. Ahih hangin, vangtung guahtui ngah na ci citciat hi. Pasian tung mah ki ngak theih ding thupi hi. Hih ciang lam hong lak khin ih Pasian in a tawp dongin hong kalsuan pih lai ding hi. Bang hang hiam cih leh tua leitang Canaan gam pen Pasian in akep leitang hi a, kum kipat pan kum bei dongin en tawn tung ci hi.\nConc: Tuhun ih kam zat te ah gam khatna, gam nihna, gam thumna(gampi) ci in ih lo a, ih leitung khuasat na, ih teen na gam sim na te ahi hi. Ih phawk tawngtung dingin kawlgam om te adingin, gam nihna a, om te ih hi a, hih malay bang (gampi ngakna)gam ciang tung te adingin gam thumna ih tung ahi hi. Gampi ci in gam thumna ih cih te adingin gam li na tung mite ih hi hi. Tua hi in, gam simna agual pai na enkik leng eite pen gam khatna ahi, ih Pa Pasian kiangpan in a khualzin a peemkhia te ih hi a, mihingte gam simna bangin ih gam ih lei ci in it mah mah in ih neih ih gam, zomite leitang tungah ih tung kik, ih ciah kik ding ci-in ih gen thei kei hi. Ahih hangin, gamli na dongin sim na ah gam khatna ahi ih Pasian kiang ah ih ciahkik ih tungkik thei pelmah ding hi. Jesu bek in Pa Pasian kiang leh a gam sung hong lut pih thei hi. Na paikhiatna ah ciah kik hamtang in.\nPASIAN IN EITE LAM HONGLAK HI.\nSia Zam Suan Lang(Pastor)\nPrevious: Zomi leh Karma ~ Pau Do Lian\nNext: Tedim ah omlo – 2 ~ Hau Za Cin


url: =Pasian Zia Theih Haksa ~ Hau Za Cin :: ZOMI DAILY\nposted on 9 August 2015 at 8:04 am Lomkholna: Article, Biakna, Hauzacin\nPasian thuthuk sinte in a theikhin kilkel tam ka cih hun om. A theih pawl uh om dinga, a theihloh uh zong a om thei tam ka ci hi. A diakdiak in Pasian Zia. Pasian in leitung leh vantung leh a sunga om khempeuh a bawl hi cih i theihsa hi. A vekpi in a bawl ahih leh banghangin Adam Eden huan ah a omloh lam a theih ciang a kibukna theilo ahi tam? Pasian in Adam pen Eden huan a tun ciang bek in a omloh lam thei ahi tam?\nA omloh lam a theih ciang a kibu hi ding cih a thei tam? Kibu hi ci hileh ama bawl hi a, leitung vantung leh a sunga om te khempeuh ban ah na khempeuh a theihloh omlo kici a, banghang in Adam omna theilo hi ding hiam? A theilo takpi hi ding hiam, a theilo kineih hi ding hiam, ahih kei leh theilohna hang nei hiding hiam, ahih kei leh deihna nei a a mulo, a theilo hizaw ding hiam? Pa Pasian zia lamdang kasa hi. “Adam aw, koi ah om na hiam?” a cih ciangin Pasian in Adam pen mulo takpi mah ahi diam?\nMoses a sap laitak in zong meikuang omna lam sawlpang lam ah sam sese hi. Bang hang ahi tam? Pasian in Moses hopih nuam hi kici hi. Sam sese lo in zong Pasian in Moses hopih ziau theilo ahi tam? Bang hang in a omna ah va gen ziaulo, banghanga samkhia sese ahi tam? Moses omna linglak sa lua ahi diam, a dinna siangtho salo a a siangtho na mun ah samkhia ahi diam. Siangtho lo a sak leh Amah Pasian hiven ‘siangtho in’ ci leh a siangtho ziau ding hiven, bang hanga sam sese ahi tam? Pasian zia lamdang kasa hi.\nPasian in lawm deih mahmah, khattang kisa mahmah ahi tam, a lawm ding in Abraham a sap sese. A bawlsa mihing lawm dingin a neih pen amah vanglianpenpa hi a, siangthopenpa hi a, na khempeuh a piangsakpa hi a bang hang in a bawltawm mihing a lawm dingin deih ahi tam? Leivui pan kibawl leivui ah ciahkik lel ding Abraham Pasian lawm dingin cingzo takpi ahi diam? Pasian in lawm ding dang mu zo hetlo ahi diam? Na khempeuh bawlthei ahih leh a lawm ding zong amah sanga niamzaw deuh bek in bawl lel leh hitheilo ding hiam?\nA niam mahmah mihing pen lawm ding in hong zonga, tuni tanin zong ei mawhneite hong zong lai a, “ut ing ei” ci leng lungdam mahmah bek thamlo, vantungah lungdamna kicing hi ci lai tazen cileng. I Pasian zia pen a bangci hi peuhmah ding hiam, lamdang ka sa hi. Ei leltak lawm dinga hong deih cih mawkpen. I mi i sa beklo, i khua i tui, i lawm i gual te in zong lawm cih thadah phawk ding, it ding, kikholhpih dinga zong hong deihloh laitak a van leh lei leh a sunga om khempeuh a bawlpa Pasian in ei bang leltak hong deih cih mawk!! Lamdang sakna bei ngeilo ding hi. Pasian zia lamdang… lamdang, lamdang!\nHong it bek hilo lai, hong ompih hi ci hi. Hong veh zeuhzeuh hi cilo hi, hong ompih den ci hi, omnipresent. Hong nusialo cihna hi. Lah mulo hanga bangci hong ompih hiam? Hong kikholhpih a lah i mu ngei kei hi. Hong cing hong kem a lah hong liah hong dalna i mu kei hi. Ahi zongin hong kem hong veng den hi. Hong ompih in hong kholhpih a, hong nusia ngeilo hi. Guaktanga i om zong hong mu a, puansilh leng zong hong mu pailet cihna hi.\nEi hong ompih bangin Adam na ompihlo ahi tam? Ei hong ompih napi a tapa Jesu Christ banghangin taisan a, gim thuaksak ahi tam? A tapa sangin ei hong itzaw a, a tapa sangin ei hong khualzaw ahi tam? Pasian zia lamdang kasa hi. A khutsuak masa pen Adam sang zong a piang nunungzaw nang leh kei hong itzaw hilai tazen hi. Bangzah taktak itna nei Pasian hiding hiam, thupi kasa hi, lamdang kasa hi.\nLeitung mi khempeuh a lawm hi khin dingin zawn a, lawm haulua ta ing ei nang ka lawm ding hithei nawnkei ciai cih neilo hi. Tamlua ta in hua lama te huaizo nawn kei ning cih neilo hi. Mi khempeuh ama lawm dingin zawn a, ompih pah in nusia ngeilo hi. A lawm ahih lam a kitheilo tampi zong lawm in a nei ding pa na himawk hi. Hi zahta itna a nei, khualna a nei Pasian nei eite hampha si hang e ka ci hi. Bangzahta in cih thamlo in ginalo hitamah lehang, Pasian mit ah a etlawm mahmah pak bangin ki vul den cihna hi. Ei leh ei mihingte zong ki itzo hetlo napi hangin Pasian hong itna kiam ngei hetlo hi. Amah bang dingin Pasian in hong deih hilai a, tua zong a kisinsinte i hi bilbel hi. Amah i batna ding bangtan a kisam lai tam cih bel thutuam hi. Ama hong lah limpha (example) bel thupi hi.\nAmah phat ding vantungmi tampi nei napi a gina hetlo mihingte phat a deih sese zong alamdangpi hi. Banghangin a thupi khin khat, a lian khin khat, a siangtho khin khat pen thupi hiteh, lian hiteh, siangtho hiteh cia phatphat ut sese ahi tam. A kingeksak ahi tam, ahih kei leh hong sinsak ut om ahi tam, ahih kei leh deihna nei ahi tam? Mihingte hau hiteh, lian hiteh cih pen a ki ut mahmah hang khatvei nihvei val kici leng kicimtak, kikham, kizadah pah hi, bang hangin millions tampi kam pan a za den Pasian in za cimlo sese ahi tam.\nZacim cih thadah nang leh kei cih a zak kei leh lungdamlo hi ci lai hi. Phat ding a ut mahmahpa ahih sese lamdang kasa hi. Ama nungzui ding hau khin mahmah napi, hunta ci hetlo in behlap nuam den a, amah lo midang nungzui om leh bang “haza” mahmah leuleu sese hi. La haza mahmah, lah it mahmah, lah siangtho mahmah, lah thuakzo mahmah, lah lungtom mahmah, etc….. hibang zia a nei Pasian lamdang hi.\nLamdang Pasian ahihna a tapa tung pan hong lak ma pek in zong mite in lamdang nasa khin uh a, Israel minamte bangin na ci khin zo pekpek uh hi. Israel te kiangah mei leh meikai tawh a kihil zawh pek ciang zong nang leh kei tungah Pasian ahihna hong laklak lai a ahih khat peuh a cimtaaklo — itna kiam ngeilo a nei, a Lamdang, a piangsa leh a pianglai ding a genkhia Thulakpa, a ut peuh a lamsanga a ut peuh a kaikhia thei Vanglianpa, tuma pekpek pan tunung pekpek tan a om ding leh nang leh kei zawh ciang zong a bei ngeilo ding Tawntungpa ahi hi. Amah Pasian in a nei khempeuh adingin Nopsakna leh Kilemna KUMPI hiding hi. Tua bang mizia a nei Pasian a neikha ka hih khak lamdang kasa hi, hampha ka kisa hi. Lungdam ing Topa. Hau Za Cin\nPrevious: Zomite leh Pasian nasepna ~ Dr. Ngul Khan Pau\nNext: Guihtheih Khamtheih Zanghte


url: =Agam ciahkikleh kithatding ci’n Australia ah gambeel agen Iran 6 te agamsung ahawhkik zellam kitheikhia :: ZOMI DAILY\nposted on 17 May 2017 at 7:39 am Lomkholna: Australia, News, Sawltak, World\nIran gammi 6 te’n ka gamsung uhah hongki bawlsia in hongki thahsawm hi ci’n Australia kumpi tungah Protection Visa ngen uhhi. Australia kumpi inzong bawlsiat thuakin aki thatding himawk ahih manin hehpihhuaisa in Protection Visas piaksak uhhi.\nAhi zongin tua Iran gammi 6 tepen agam uhah Holiday ahawhding in ciahkik uh a, tuakhit ciangin Australia gamsung ah kilehkik uh cih Immigration Department te’n mukhia uh cih Herald Sun pan kiza hi.\nProtection Visa ngetna abawl laitak un agam uhah ciahkikleh kithatding, kibawlsiading cih dinmun in agen uh himahleh Holiday vaciahkik uh a, bangmah nawngkaina omlo uhhi.\nTua akitheihkhiat ciangin Immigration Minister Peter Dutton in avek un a Visa uh Cancel sak cihi. Tua Iran gammi “Iranians” tepen Australia gamsung aluttheih nading un puaisa “Smugglers” te sumpia in aguih uh ahihi. Australia atun uhciang in kumpi thunei te kiangah Iran gam nongpuakkik uhleh ka nuntakna uh lauhuai hi ci’n puaisa te’n agending avekin ahilh uh kici hi.\nTua Iran gammi te lakah khatpa pen 2009 kumin Australia gamsung ah Boat tawh alut hi a, alutphet in Protection Visa ngahpah hi.\nAmau leh amau akigenna ah Iran kumpi ii mandingin azon “Wanted List” sungah kihel kahih manun Passport atuh tawh kagam panun hong taisim hi ung ci’n Protection Visa angetna sungah genkhia uh cihi.\nAhi zongin tua Iranians mi 6 te’n Australia gampan in Protection Visa angahkhit uhciangin, Iran gampan inzong Iranian Passport athak ngahkik uh cih kitheikhia hi. Tuahangin Australia leh Iran gamnih a utbangbang un kileh zialzial uh cihpen Immigration Department te’n mukhia uhhi.\nHihte lakah khatpa bangin 2012 kumin Protection Visa angah hi a, agam ah ciahleh ki gawtlumding acih himahleh tuakhitzawh 3 veitak Iran ciahkhin cihi. Khatvei aciah bangin Muslim ngeina “Islamic Law” tawh kizui in mopawi bawlnuam ahih manin agamah aciah cihi.\nAdang Iranian nupa khatleuleu 2011 kumin Protection Visa ngah uh a, agam ciahkikleh kithatding acih uh ahihi. Bangmah Identification “matpongtin” neikei ung, acih uh himahleh akhuanung ah Iranian Passports anupa un aneihlam ki theihkhia a, agam uhzong sawtpipi ciahin om uhhi.\nHih thuthang pen gam 3 na atungsa Zomi te’nzong ngaihsut huai mahmah hi. Gam 3 na natuntheih nadingin nagenkhiat, na tangthu te khatveivei phawkzel in.\nGam 3 na tunkhitzong sawtnailo, kilehkik nuampah. Zineiding in ciahkik nuampah ahih manin, Travel Document ngenpah cihkhawng pawlkhat omthei hi. Na tangthu tawh akituakmah ahidiam? Adiakdiak in Citizenship ngahnailo pipi in Kawlgam hawhkiknoppah seisai zong tulaitak dinmun tawh hoihlua khollo khading hi. Na omna gam ii kumpi te’n Refugee tawh kisai in bangthu bangla vaihawm, bangteng khelsawm cih kancian inla kidawm in. ZD Sawltak #zomidaily\nPrevious: Singapore meikanglak ah nasem 2 awkcip in, ahunlap in ki honkhiathei\nNext: Vondeih Kep Ding – 111 (Dimno’ Pa)


url: =Thuthak Tomkimcing 20 Mar 2014\nA. Kawlmi ngeina tawh akiteeng nupa suahna abawl Piantit te\nKawlgam miten nitumna lamte ngeina silh leh teen te ultungsak mahmah hun laitak, Minam ngeina puan khuizia dongah adiak in Mualtung singtang lamten minam phuankhuizia ah nitum nalamte azuih hun laitak' nitum lam tezong Kawlgam ngeina in lawh in kiteenna bawl uh ahihi. 20 Mar 2014 ni in Pagan Nyiang Oo Mya Xhi Khung sang huang sung ah France( Piantit) gamni Mr Monney leh Ms Thellier te in kawl ngeina danlinlian in kiteen na nupa suahna bawl uh ahihi.\nB. Kachin State sung ah Census vai KIO in phalna pialo\nKawlgambup mimal kisimna ni 9 akisap hunlian in Kachin gam KIO te omna mun teng ah Census vaitawh kipawl nasep theih nading luttheihna, phalna KIO in pia lo ahihi.Kachin gamsung kido kikapna mun sungteng suak ahih man in kivenhut na lemtanglo ding lauh nahang ahihi cih U Lamai Gunya in gen khia ahihi. Upmawh sansat in galtai teng mimal 80000 pan in 100000 kim pha ding a, tualo KIO leh KIA gam ukna nuai om teng 200000 kim mimal pha ding ahihi cih upmawh na nei uh ahihi.\nC.Leitung ah Gilbeem lut mi atampen USA gam mite\nAmerican gammi khempeuh leitung mimal zah 5% pha ahihi. Tua 5% US gammi lak ah 0.25% pen thukhelkhel tawh kiman in gilbeem lut uh ahih man in leitungah akiman a tam pen gilbeem lut te lak US gammi gilbeem lut atampen ahihi. US gam pen zalenna gam ahihna dung zui kizalen lua liang a, thulian pipi mawhlawh tawi tawh akiman in gilbeem lut aom mahbang in athu pi hetlo thuneu nono zong tawh gilbeem lut om ahihi. Tua man in gilbeem lutna thukhun tawh kipawl phuah phatna bawlpha ding cih kithei ahihi.\nD.Meihthila dongtuak kepna camp mun nga ah mi tulsawm ngiat\nAbeisa 20 March 2013 ni in Ngun leh Khamh zuakna dawr pan kikamtam in kawl leh Vai minam te om mawh khuaval na tualgal piang in inntampi mei in kaang ahihi. Tu in kum khat cing hita a, inn neilo camp mun nga ah dongtuak in aom mi tulsawmval pha ahihi. Guah tui hongpai kik ma in hih dongtuak inn neilo te omna ding in amanlang in inn lamhsak kisam uh ahihi.\n12/16/2016 04:06:11 pm\nThank you for telling your experience to us from the 20th of March 2014, you seemingly enjoyed your amazing time there. I've read lots of papers, all from Tungzang news and other platforms. your paper was well-written and included intensive details, well-done.\nmx player laptop link\n3/8/2017 06:30:21 pm\nMX Player is the first media player application on Android. This is the best application that provides music, videos and movies in High Quality. This app which is compatible with only Android and iOS devices is now available on PC.


url: =Zomi te Koitan tungta ihiam? (Where Are We Now?) Agelh – Thang Lian Pau (ZRO) Zomi te Koitan tungta ihiam?\nTuhun Zomite leh pilna laigelh Gin Khan Mang\nNew Zogam (Bowling Green, Kentucky)\nBreaking News Khasiat huailu hihbang Mulkimhuai kithahna ZBC June 12, 2016\nThupulakna: Zomi Khawmpi USA 2016 Vaihawmnate\nHome » 2015 » December\nTulaai Leitung Thuthang Tuamtuam Updates December 29,2015\nBy TUNGZANG NEWS\nTulaai Leitung Thuthang Tuamtuam Updates December 29,2015 · Pakistan gam khunglam a om Mardan khuapi ah December 29, 2015 ni in atha haat mahmah Bomb tawh mikhat mihon lak ah kipuakkham sak a,...\nNang Hilecin Na-bangci Dawntam???\nNang Hilecin Na-bangci Dawntam??? (2015 bei ma-in nana simve) 2008 December 20 ni-a ka’ khah laipaih-pen tuni mail luuiteng ka-veel suksukleh mu-in, mipi’ theihding hoihsa veve-in hong khahkhia...\nTulaai Leitung Thuthang Tuamtuam Updates December 28,2015\nTulaai Leitung Thuthang Tuamtuam Updates December 28,2015 · Iraq gam sung IS misok ten tukum May kha pan a ukcip uh Ramadi khuapi Iraq gaalkaap ten Tuma kaal khat pan atung anuai tawh asual ngeekngeek...\nKawlgam Politics Zingno khat pan-in Zomite\nKawlgam Politics Zingno khat pan-in Zomite Laisim Sanggam Ngaihteng, 2015 Kum ahong bei peetmahding hita: Pasian upna-lah kilamdang tuanlo, thaksuakna leh nosuahna-lah om tuanlo: Ki-ukna leh suahtaakna...\nTulaai Leitung Thuthang Tuamtuam Updates December 24,2015\nTulaai Leitung Thuthang Tuamtuam Updates December 24,2015 · UK gammi David Miller kum 24 leh Hannah Witheridge kum 23 te Thailand gam Koh Tao tuikulh tung ah September 15,2014 ni in akithahna...\nZomi leh Zomism Khaicii\nZomi leh Zomism Khaicii Sanggam Ngaih Ngaungaute, “Zomi” kammal-pen 2006 kumbei-a kipan naakpi-in minam sung-ah honglaang-in hong kipaksak (popular) mahmah-a, internet maaitang hongluah thei-in,...\nTulaai Leitung Thuthang Tuamtuam updates December 17,2015\nTulaai Leitung Thuthang Tuamtuam updates December 17,2015 * IS migilo ten asum te uh Bank pan athoh theihloh nading in agamgam pan koici khaktanding cih UN ten December 17,2015 New York Khuapi ah nasiatak...\nZomi Cup Laltaa 2016 and Zomi Nationl Day Feb 20, 2016\n[pdf-embedder url=”http://www.tungzangnews.com/wp-content/uploads/2015/12/ZC-2016-.pdf”] Zomi Cup Laltaa 2016 and Zomi Nationl Day Feb 20, 2016 Zomi pih a zahtak huai khuanu khuapa...\nZCD Pan lungdam kohna\nZCD Pan Lungdam kohna Zomi it u leh nau a kua mah peuh December 11, 2015 ni in leitung bup Zomi khempeuh Topa tung lungdam kohna pawi ah mi 3000 bang hong kihel thei ahih manin PASIAN min ihphat hi....\nTulaai Leitung Thuthang Tuamtuam Updates December 15,2015\nTulaai Leitung Thuthang Tuamtuam Updates December 15,2015 · Atha haat mahah Pyphoon huihpi le guahpi kithuah in December 14,2015 ni in Philippine gam laizawng teng nawkto a mi khat si in mi 700,000...\nTungzang khua, Zogam huihpi nawk inn siate huhna piakna\nTungzang khua, Zogam huihpi nawk inn siate huhna a thu a kicing zaw in\nTZN Select Category Article Blog Business Condolence Ebook Education Health History Interviews News Politics Science Sports Tech Tungzang Uncategorized World Zogam Zomi\nTUNGZANG NEWS © Copyright


url: =Moscow pan Antalya zuanin aleng vanleng sungah zukhamgawp khat ki khihcip :: ZOMI DAILY\nMoscow pan Antalya zuanin aleng vanleng sungah zukhamgawp khat ki khihcip\nposted on 7 July 2017 at 10:46 am Lomkholna: News, Russia, Sawltak, World\nRussia gammi khat vanleng tuanding kihta ahih manin vanleng atuanma in zu dawngawp in khamgawp cihi. Tuapa pen vanleng tawh Russia, Moscow City panin Turkey gam, Antalya City zuanin alengding ahihi.\nVanleng sungah zu khamgawp in midangte nawngkaisak ahih manin atuanpih Passengers te’n tutna kawnggak “Seatbelts” tawh akhe khihcip uhhi ci’n The Daily Sabah of Turkey te’n Wednesday ni in genkhia hi.\nHihpa pen Red Wing Airlines tawh Moscow panin Antalya zuanin aleng hi a, azi leh atate nih inzong azui uh ahihi. Vanleng tuangngeilo in, hih atuanpen Russia gampan in apusuah cilna kici hi.\nVanleng atuanding laulua ahih manin, atuanngam nadingin zu tampi dawngawp in zukhamgawp cimawk hi.\nVideo: Drunken Russian made a fight in the plane\nVanlengsung ah atutciang inzong zu dawndawnlai ahih manin, Cabin Crew te’n azu matsak uhhi. Tuaciang in hehgawp ahih manin, atuanpih Passengers te’n lencip in tutna khuambul ah akhe akhihcipsak uh ahihi.\nAgeinai ah atukha te’n Video zaih uh a, tua Passenger papen amai leh apuan tungah sitawh kidim pekpak hi. Ahehsuaklua ahih manin alu tawh amai tutna tatgawp ahih manin si aluanggawp ciliang hi.\nRelated: United Airlines te’n Leggings pheituam tawh zuihding phallo ahih manin kiphun ngeingai\nTua Red Wing Airlines pen buaina lianpi omlo in Turkey gam, Antalya City tungthei a, vanlengtual ah Police te’n nangakpah in tuapa pen mansuakpah uhhi. Azi leh atate zong Turkey gamsung ah ki lutsak nawnlo in Russia gamah ki puakkik cih kiza hi. Sawltak #zomidaily\nPrevious: Mandalay ah 60 Billion Kyat manneiding vankham kiman\nNext: Hong Kong ah saihapaak US$9 Million manneiding kimankhia\nMalaysia, Johor pan Kuala Lumpur azuan Tourist Bus khat mei kanggawp\nPenang ah mikhat kidawtlup vai hangin Myanmar gammi 5 kiman\nBank ATM panin Cyber Hacker te’n sum tampi gukhia ~ ZD


url: =Tulaai Leitung Thuthang Tuamtuam Updates January 20, 2016 :: ZOMI DAILY\nposted on 21 January 2016 at 9:23 am UTC+9:30 Lomkholna: Khawmpau, Myanmar, News, World, Zomi\n· Pakistan gam Nitumna saklam a om Charsadda khuapi sung a om Bacha Khan University saangpi Taliban migilo ten thautawi bomb tawh January 20,2016 zingsang nai 9 pawl in sim uha, Mi 25-30 kikaal si in 50 vaal zato ah kipuak hi. Hih Sangpi ah sangnaupang mi 3,000 kiim pha ci uhhi.VOA\n· IS kici Islamic State phuangkhia migilo te lak a amuan mahmah uh Video sung khawn gah mi gawl atanciatciat ahi. Jihadi John kicipa peen nungta nawnlo sikhin ta hi ci in IS ten January 19, 2016 ni in taangkokhia uha, kuathah koimun banghun a si cih gennuam lo uhhi. US tenbel November,2015 sung in Drone gaalvanleeng ten thatkhin ci in deih bawl uhhi.BBC\n· Afghanistan gam Kabul khuapi laaizang pawl a om Russia te Kumpi Palaaipi zum ah January 20, 2016 ni in Mataw khat leh ahawlpa puakkham khawm a, mi 7 sipah in pawlkhat liam uhhi. Kuakhut ma hiam cih thu kitel lian naailo a akikan saan laaitak ahihi.VOA\n· Kawlgam bup kiteelna2015 ah gambup gualzawhna angah NLD ten Kumpi alamciang Rakhaing gam ah ANP( Rakhaing) Party ten Chief Minister angah kei leh NLD tawh kipawl kilkelloding ci in ANP President Dr Aye Maung in January 20, 2016 ni in genkhia hi. Ahizong in kikum diamdiam ding in akigingsa in ka om uh ci n genbeh hi. Rakhaing gam ah ANP-21,NLD-8,Shan Minam MP-1 leh USDP-3 in gualzawhna ngah a ANP atampeen ahihi. VOA\n· Aki mu nuam pakpak lo US Secretary of State Mr John Kerry leh Russia Foreign Minister Sergei Lavrov te Switzerland gam Geneva khuapi ah January 20, 2016 ni in kimu ngawngaw uha, Syria gam koicibang in heiding cihthu nasia tak in kikum khawm uhhi.CNN\n· Nungkum sung Guahtui tamluatna hang in cihmawhna atuak Kawlgam saklam Kawlpi kuam teng a Lei kisia te lamkik nading in Germany gam te in EU sum Teng 100 tawh huhding in khensat ci in Kawlgam-Germany palaai Christian Ludwig in January 20, 2016 ni in genkhia hi.VOA\nPrevious: Kanbawza Bank pen “World Finance 100” ah ki hel\nNext: Laphettoh ~ Hau Za Cin


url: =Zomi Tangthu tomcing (Zomi concise history)\nTulai Zo/Zomi cihte tawhkisai alunglut huailaitak ahihlam kuamah dotkul lo in ihthei zota a, Zomi mawbang maw cih ihtel samhang alunghiang lai khawng omleh kilawm kasa hi. Ih uta utkeizong in eihih nakikhel theikei mahtaleh hihbang in ihpulakciang in eitheihbek hilo midangtezong hongtheihpihding uhi. Ih hihna ahihsam hang hongkiciap tehlohciang hamphatna leh lemlohna dingte tampitak kisumthei hi. Gentehna in tulaitak Hakha te minampuan a, azat uhpen ataktak in hihpuan namngiatpen hongkipat khiatna Zotungte kiangpan hi ahizongin Zotungte sangin khua namu masazaw uh ahihman in kami nampuan uh ciñ azatkhit ciang, amau a hongsuak lel hi. Zotungte innkuan khat Akron, Ohio a kahawh lai in teltak in honggen uhi. Hihpen thukhat ci ni- ihgen nop pipen Zomi vai hizaw hi.\nTulaitak ihphutkhakthu Zomi issue pen athupi mahmah khat hi a tangthu (history) zong ahihi. Abeisa in Kawlkumpi minamneu tecih leh minam vatmai nopna tawh gentheihna atuamtuam omahih man in ihihna takpizong mihongtheihpihlo nahi mawk ahihman in mailam hun ah ihtu ihta te minamtawh buailo a ihkoih zawhna ding eitulai siamsinte tungah kinga hi.\nIhdeih leh deihloh tawhkisai lo in gamvaite ah tangthu in thuhong khendinghi. Atung a laimal gawmpen anagelh masaten amau awkaih (phonetic usage) tawh nagelh uh ahih man in kilamdan na ompeuhmah lo hi. Eimi sung mahmah ahzong Cin=Chin, Ciang=Kyiang, Khup=Cope, omlai, tuabang in kigelh thei lel hi.\nZou/Zo minam tepen Tibeto-Mongoloid pan hongkipankhia- Zomi,Mizo, Kuki etc te tawh phungkhatsuan hi. Hih Zo innkuante Chin Hill Myanmar leh Manipur India teng ah khuasakhia uhi. Gam keekte gelhna leh ciaptehna te-ah Yo/Jou cihbang inzong kimu thei kawikawi hi. Fan-Cho in Tang dynasty China ah diplomat aseplai AD 862 in Chindwin valley(zang) thu agelhna ah tua(Chindwin) a om ukpi tepen Zo, Shou or Zhou mite hi ci in naciamteh hi.\nTuaban ah adik pen leh a madawk pen telak ah Rev. Fr. Vincentious Sangermano (Catholic Missionary) in AD-1835 in Latin laitawh Zos/Zous in gelhngei a, hihpen amasa pen leh adekpen ding in ki muangmawh hi. Hih Latin laibu William Tandy in Rome khuapan mah in Latin pan Manglai tawh na letkik hi.\nKawlgam sunga teng minam te ahgelh na ah hihbang in ci hi. Burma gamsung ateng minam tepen phungkhat guikhatpan piang hilo, minamkhat pan zonghilo- kigawmtuah mite hi uhi. Amaute puansilh, kampau, ngeina tezong kilam dang mahmah hi. Burmese minamte Ava(Innwa) pan Pie (Pyi) or Prom sungteng ah busa uha, Minam thahat nihna tepen Pegu (Peguan) te-in Ava atengte kampautawh zong kibanglo uhi. Negraglia tuikulhpan Siam ukpisung (empirer)ciangdong nateng uhi. Athum nate pen Aracan uksungna sunga ommi te hi uhi. Amau tepen Arakan or Aracan in kithei hi. Akampau, a khuasakzia te uh Ava leh Pegu mite tawh kibang vetlo uhi.\nNegraglia gal ah mualkhat omin tua in Aracan leh Burmese te gamkhen na hipah a tuamual tungteng ah a omte Chien (Chin acihna hiding hi) kici a akam pau uh tumdang bekthamlo apuansilh ziate leh numei ten amaivua tattoo abawl mahlamdang kasa pen hi ci hi. ´Southern Chin lamte acih na hingel hi tudongphial mah tualam a om numeiten´amaivuah tattoo kimu thei lai hi. Tua Chien Mual akicih na nisuah nalam ah Jo (Zo) kici minam omhi ci hi. China Tang dynasty a kigelh naleh Rev. Fr Sangermano tegelh laipek in Zo tawh hoihtak in Laibusung ah ki-at khin mawk ahih man in leh American Missionaries te Zogam mualtung hongtun mapek vua agelhna te uh ih-et ciang reference muanhuai mahmah ihnei a ei utman zong hilo utloh man akilai theiding zong hilo hi cih hong hawmsawn nuam ing.\nTulai siamsin khangnote hanciam ni-tulai tak eileh eisung nangawn ah ihtel phatloh napen adang hilo hi thunih hanghi- 1) Ih hihna pulaktheih hun ahihman in eimi sungah akhanglo kawmkawm zong a om man hi 2) Nidanglai/ Zomi history pen laibu tawh ki publish tawm mahmah ahihman in mi hongdot ciang ihlah ding amuzolo zong ki-om lai hi, tu hunciang kamtawh (oral record) tawhlah hithei taktak nawnlo hi. Lunglut kahih man in kongkup pihpongmawk hi, kicinglo ding ahihman in tangthu (historical fact) tawh ihlah zawhziahziah nading hongbehlap lai-un.


url: =Discrimination I cih ciang bang ahi hiam? Part-II :: ZOMI DAILY\nposted on 14 December 2017 at 1:50 pm Lomkholna: Article, Dalsianamm\n“ki tuambawlna” I cih ciangin mi hing khat peuhpeuh ahkl mipawlkhat te liangko kikim lo aa ompih, paupih, gamtatpih na hi. Siavuan cih nasepna ah numei le pasal akikhen loh hangin Siavuan sin theihna ding sangzopna ah Pasal te sangin Numei te Tansawm Mark tam kisam zaw sese hi. Myanmar gam ah nasem hongpai Gamdang mite le Myanmar Gam mite kikal thatang bei kibang, I sepzah kibang ciatciat Myanmar Gam mite thaman tawm hong kipia zaw sese hi. Alang khatah, Gamdang mite ahih le Hotel man, Taxi man, etc cih te Local mite sang tam pia kha zaw sese uhhi.\nEi- ten zong tuambawl, Miten zong hong tuam bawl\n“Ei te” cih lak ah “amau te” cih atawm no pawlkhat hong kihel ciangin “ei te” in ki tuam bawl thei kha zel aa tua mah bangin “amau te” cih na sung ah “ ei te” cih mitawm pawlkhat I va kihel ciangin zong tua bangmah in “amau te” in hong tuambawl thei uhhi.\nZomi te sungah zong om thei mahmah hi. Beh vai, biakna vai, khuavai te ah I theih lo kalin kituam bawlna lian mahmah thei hi. Hih kituam bawlna cih te pen khat veivei ciangin mittawh kimu thei lo aa, hih lian hi ci-in lahkhiat thei ding haksa mahmah thei hi. Phaileng khua-ah ka ki muhpih ngei Tuiphum sia khatin atuah khak ngei thu honggen kaphawk kha hi. Amaa honggen na-ah “Gospel kapai na khat ah inntek te in Nang bangbeh na hia Sya hong ci-in “………” beh te hing kacih le aw ka sal lui te na hi vua leh hong ci mawk” ci hi.\nCiamnuihna aa I zat kammal te, Ciamnuih zia te in zong I lungsim sungah “ataktak sakna” liantakin na om thei hi. Kammal tawh akizawh thawh phadeuh khua te om hi. Gtn. “Phaileng aki cih nak le: Phaileng dawi” cih kammal in hongzui aa nuihzak na ding hilo pipi nuihna in kizang hi. (Tuilang te, Keltal te, Zo te cih bangin apau uh ciinna, akhelnono aa genna pan tuam muhna hong kipan hi.)\nTuilang khua mi hihna hangin ciamnuihna, Phaileng khuami hihna hang ciamnuihna, Zo (I Aw) pau zat manin ciamnuihna cih te pen a sawtsawt ciangin “ciamnuih athuak kha te” aa dingin kisimmawhna, kituambawlna in ngaihsun kha ding uhhi.\nGalkap hunlai-in Christian I hihman in “Galkap Bu” Zalian kisuak theilo hi.\nSDA te Sabbath ni ahi Saturday ni bawhlung suih ding ahun khinto lo aa Sanni ni mah I seh teitei zong kituambawlna Discrimination ahihi. (Tua veve bang hangin Sunday ni Bawllung sui lo I hiam cih kidong kik leng, Nipi ni kuan nasem ngei hiam ki cih tek vet se hi.)\nAdaik diakin nawlkhin bawl (exclusive) le hepkhiatna(rejection) te ah kilang phadeuh hi. (hih mun ah athupi penpen I phawk dingah “Cidamlohna – gtn.. TB natna, ဘီပိုး cih lungno nei te, AIDS nei te tawh annkuang zangkhawm lo, tuihai zang khawm lo cih te kihel lo hi. Ahih hangin annkuang na ngawn ah tukhawm nuamlo cih ciangin Kituam bawlna lian mahmah khat hong suak leuleu hi.)\nMikhempeuh dik khinlo aa, zong, gilo khinlo hi. Thu um mi khempeuh midik higailo aa, Thu um lo mikhempueh zong agilo hi peuh mah lo ahih manin hih Stereotype te mankhin den khollo hi. Ahih hangin I theihloh kalin hih stereotype te in I nuntakna sungah thuktakin I ngaihsutna te hong tuam cip aa “sehtawm ngaihsutna pan ataktak bangin ngaihsutna” na dong ah hong tunpih hi.\nGamkhat sungah hita le Minam khat sungah hita le, innkuan khat, beh khat sungah hih bang ngaihsutna pen atawm atam in om den hi. Mokyu Syama limlim pen numei dingin kingaihsun aa Taxi,motor hawl ding limlim pasal dingin kingaihsun hi. (Yangon khua sung bekbek ah zong Numei Taxi hawl tam mahmah ta hi.) Palik pen pasal te nasep ding, engineering khawngte zong pasal mah kilawm cih ngaihsutna om ngei tek aa mun pawlkhat aa thuk takin om lai hi. Annhuai ding, puansawp ding, inn na sem ding pen Numei te nasep hi kici aa akhangto gam te ah tuabang na kici lo leuleu hi. Annhuan siam minthang atawm zaw pasal hi aa Mei omna khuapi te ah Puansawpset tawh puan kisawp ahih manin Numei/pasal sep ding kikhen thei nawnlo leuleu hi.\n(Sensitivity Rate asang lua ding deihlo kahih manin, genteh theih ding thutam pi tak om mahta le hong at khia nawn kei-ing. Laisim mimal khat ciatin ei pat tantan ngaihsut beh ding ahihi.) Dal Sian Amm, Zingsol Group\nPart -3 pen “Discrimination Nam tuamtuam te” hi ding hi.\nPrevious: Zulei bengding akithawi pasal khatin asanggam numeino khat thautawh kaplumkha\nNext: Zalui/ Haiciin luitui gawmtuah Committee nasep khiatna (25 Nov 2017)


url: =A S E A N : ASSOCIATION OF SOUTH EAST ASIA NATION Tg. Dai Suan Khai. - Laibu Saal\nHome > ZOMI SIAMSIN MAGAZINE [ Vol 2 > A S E A N : ASSOCIATION OF SOUTH EAST ASIA NATION Tg. Dai Suan Khai.\nA S E A N : ASSOCIATION OF SOUTH EAST ASIA NATION Tg. Dai Suan Khai.\nA S E A N : ASSOCIATION OF SOUTH EAST ASIA NATION\nTg. Dai Suan Khai, M.A.(Hist), Tuitum\n1947 Kum April in Vietnam gam Viet kumpi (Vietming) makaihna tawh Thai gam Bangkok khuapi-ah Vietnam, Laos, Combodia, Myanmar, Indonesia, Malaysia le Thailand gamte in makaipi semin Asia gam Nisuahna Khanglam teng KipawlnaASA (Association of Southeast Asia) hong phuan khia uh hi.\n1947 kum November in Thailand gamuk ahi Pridi Phanomyong ukpi pen hong kiain General Phibun Sangkran ukpi hong kah ciang Asia Nisuahna Khanglam Kipawlna hong khaktan hi.\nTua bangin asawt lamteh Asia Nisuahna Khanglam gamte in zong Nisuahna, Nitumna gam thahat, thakhauh gamte (super power) galven’na (cold war) ah hong kihel tek uh ahih manin, tua kipawlna hong tamkham hi. Thailand le Philippines gamte’n nitumna gamte’ kipawlna tawh kigawm khawmin 1945 kumin Asia gam Nisuahna Khanglam Kipawlna SEATO (South East Asia Treaty Organization) ah hong kihel thei uh hi.\nVietnam gam in 1954 kumin Geneva Thukimna tawh (Genever Agreement) Vietnam gam khennih hong suak hi. Saklam Vietnam le Khanglam Vietnam ci-in gam phel 2 in hong kikhen uh hi.\n1957 kumin Malaysia gam in suahtakna hong ngah khit ciang, communism lauhuainate hong phukha uh hi. 1959 January in Malaysia Prime Minister Twnku Abdul Rahman in Philippines gam Manila khuapi-ah Philippines kumpi Gracia tawh holimna nei-in communism lauhuainate Asia gam nisuahna khanglam teng kipawlin kidal nading, Asia gam nisuahna khanglam teng kilawmtakna, sumlei/ zuak theih nading thukimna lai bawl nadingin hong kithukim uh hi.\n1961 July in Thailand, Malaysia, Philippines-te kihelin ASA (Association of Southeast Asia), Asia gam Nisuahna Khanglam Kipawlna, Bangkok khuapi-ah na nei uh hi. Ahi zongin Malaysia le Philippines-te’ Sabah gamkee (State) tawh kisaiin kam kinialna nei uh ahih manin kipeh kizopna haksa hong sa mahmah uh hi. 1963 ciangin Malaysia in Borneo tuikulh mun le gam hong kekin hong huam nuam ahih manin Malaysia-te gambup kipawlna pen Indonesia kumpi Sukarno in mawhzon gawp ahih manin, tua gam nih kipeh kizopna hong haksa hi. 1966 ciangin Indonesia kumpi Suharto in thuneihna hong ngah ciangin gamdang thukhunte paikhia-in Asia nisuahna khanglam gamte tawh kipawl khawma nasep ding hong kipan uh hi.\n1966 January ciangin Philippines kumpi Ferdinamd Marcos in zong Malaysia gam le tangmite (ambassador) kipeh kizop theih nading hong puahpha hi. North Vietnam gam communism lauhuainate ahilo gamte khempeuh in kipawl khawmin dal nading le gam sung sumlei/sumzuakna, ci le nam, khua le tui vaite-ah kigawm khawma sep nading ngimna tawh\n1967 kum August in Thailand, Bangkok khuapi-ah Indonisia, Malaysia, Philippines, Singapore le Thai gam 5 tengin ASEAN (Association of South East Asia Nations) ci-in kipawlna khatna phuang masa uh hi.\n1990 kumin Nisuahna le Nitumna gamte kidemna, galven’ nading kilemna (cold war) hong man zawh ciang, communism Vietnam gam thukhunte zong hong kikhel hi. Vietnam gam communism thukhun thulet guipite ASEAN adingin alauhuai-in hong ngaihsun nawnlo uh hi. 20th century hun sunga nisuah na le nitumna gamte’ gamthu, galthu, kidemnate hun pen 21th century hong tun’teh sum lei/ zuakna le kidemnate-ah hong kilaih uh hi. Tua zawh ciang sum lei/ zuakna alunggulhna uh tawh hong kipumkhatin ASEAN kipawlna Asia nisuahna gam 10 peuhmah aphak nadingin hong hanciam uh hi. 1984 January in Brunei Darus-salem, July 28, 1995 in Vietnam, July 23, 1997 ni-in Kawlgam le Laos, 1999 April in Combodia gam cih bangin kipawlna sungah lutciat uh hi.\nASEAN: Tupna le Ngimna 3te:\nAsia nisuahna khanglam teng sungah mihingte kipawl khopna phuh zawh na’ng; gamsung, tualsung sumlei/zuakna, ci le nam khangto-in kilapsang nading le pupa ngeinate kemcing thei-in kilap sangnate-ah kipawlkhop theih nading;\nSumlei/ zuakna, ci le nam ki-itna, pupa ngeina, sep le bawlte-ah khat le khat kideihsakna tawh kihuh nading;\nLokhawh, singpuakna, set tawh nasepnate-ah kigawm khawmin mapang khawm, kopkhop nading, gam khempeuh (international) vanpuakna-ah buainate entel sittelin kipawlna sungah om gamte khat le khat vaipuaknate lapsang nading cihte ahi hi.\nASEAN kipawlna pen zum phut a, kipawlna hilo hi. Kipawlna sungah alut gamte sung pan adawl dawla tangmi (delegate) te in vaipuak nei lel hi. ASEAN thukhunte tangtun' theih nading, sep le bawl avaihawm dingin akipawl khawm gamte sung pan:–\nMinisterial, Informal Summit, Observes, Asean Leading Committee, Special ASEAN Ministerial Meeting, Formal Summit Meeting le ASEAN Economic Ministers Meeting, cihte’ kikupnawina tawh sepkhiatna hi.\nASEAN - Association of Southeast Asia Nation\nAEM - Asean Economic Ministers Meetings\nPage 147 – 148.\nKipawlna Thuluui/Articles ZOMI SIAMSIN MAGAZINE [ Vol 2\nItem Reviewed: A S E A N : ASSOCIATION OF SOUTH EAST ASIA NATION Tg. Dai Suan Khai. Description: Rating: 5 Reviewed By: Cinpu Zomi


url: =Sabbath Beikhit Setbing - Zomi Adventist Innkuan\n01. Mipi Phatna la “Sabbath Mangngilh Ke’n”\n02. Muakna Sabbath School Makai\n03. Hunap Thungetna\n04. Program “Sabbath Over Bicycles”\n05. Sumpi : Sumpi don laitak, naupang te’n “Zeisu’n hong it hi” cih la Senpau a sakding ( bit.ly/childrensmission).\n06. Phatna la “Ke’n Zeisu Deihzaw Ing”\n07. Hunzawh Lungdamkohna A kihel ding teng: Thusungpi leh thugen ding.\nSabbath Beikhit စက္ဘိန္း\nThu sungpi: Tu quarter sungin South Korea, Japan, Mongolia, leh China a om, Northern Asia-Pacific Division a pawlpi mite i mu khin hi. Tuni Taiwan mite i mu leuleu ding hi.\nThegen: khawng zutsiang cih nasep pen, Taiwan ah khasum tam khollo hi mah taleh, nasep thuhpi khat hong hi veve hi. Sabbath ni awl thei hi.\nJin Rong Gao in a zi tawh mi16 a pha workshop nasempawl ah lut uh hi. Anupa un, Sabbath buaina hangin a nsaep masa nusia uh a, Taiwan dollar 15,000, (US dollar 500) sangin nadang sem uh hi. “Tualai in nasep tamlo mah taleh, Sabbath kikhawl a hih manin nuam kisa mahmah hi.\nKha tawmvei khit teh, a sanggampa, sanggam numei 4 te, innkuanpih dangte, Sabbath buaina a neilai te phawk hi. A bosspa kiang ah, a sanggamte nasep piaksak ding ngen taleh, bosspa’n piaksaklo hi. “Nasep tam i nei kei hi” Jin Rong in ci a, tua pi mah tanau 7 nasep piak sak hi.\nJin Rong zong tua khasum tawmno mah tawh, kumthum sung hanciam in nasem a, nasep hoihzaw khat zong hi. Ahih hangin Sabbath ni na a kisepsak ding dah mahmah hi. “Khasum lianpipi sangin, Upna kiplet dingmah thupi sa zaw ing, ” ci hi.\nPasian in Jin Rong kisapte mukhin a, workshop ah tampi hong kivaikhak hi. Jin Rong te nupa khasum in Taiwan dollar 70,000, US $ 2,300, hi ding hi. Jin Rong zong workshop makai in zaakhang hi. Khasum khangbel nuamtei napi’n, Sabbath ni seploh phamawh ding patau mahmah hi.\nA laullau mah bangin, Friday nitak ciangin bosspa in, workshop kikhop na ah, mi16 minlo in, Saturday nisim na sem ding ci in tangko hi.\nJin Rong in thakhat in, “Kasem thei kei ding hi,” ci pah hi.\nBoss pa’n, “Nang thu hi. Sabbath na tannop leh, nasep tawpin” ci hi.\nJin Rong, tua zan ihmu theilo hi. Amau nupa nasep bek hilo in, a tanau sagih teng i nasep zong taan ding uh hi. Tua a hih ciangin Pasian hong ko ta hi. Zingsang in, tanau te tawh biakinn pai uh hi. “Ka nasep uh sangin, ka upna uh lenkip zaw nu’ng,” ci uh hi.\nBosspa hehlua ta.Anasemte a lang tamzaw biakinn pai a muh ciang hehlua hi. A dang sagih omlai te zong khawlsak vet zaw hi. Sabbath bei nitum khit teh zansep vo ci ta hi. Nasep daanding hungeel ding Jin Rong sawl hi. Adventist tengin nuamlua in, Sabbath bei nitum pan Sunday ni in sem uh hi.\nNi thum khit ciangin Bosspa workshop ah hong pai kik hi. Tuesday ni in, Jin Rong kiangah, “khasum tamzaw na deih hiam?” ci’n dong hi.\nJin Rong, lamdang salua in. “Sabbath na tan leh nasep taanding nong cih hi lo maw?” ci kik hi.\nBosspa in, order tamlua mahmah a hih manin, workshop thak khat hong ding, tualai ah, Jin Rong in makaipi semding, mithak zong tampi cial ding, khasum zong tamzaw ding hi. Jin Rong a ding pen Sabbath ni zong nasep kul ding hi bek hi,” ci hi.\nNasep kamciamna ah bel mailam vang mahmah hi taleh, Jin Rong in bel Late 37:5, phawk hi, “Na vai khempeuh Topa ap in, Amah muang in, Amah’n hong zawhpih ding hi” (NKJV). A vai khempeuh Topa apin tua nasep nial ding khensat ta hi.\nHeh ding sangsik in, Bosspa in workshop honhun a kipzaw in kheel zawsop hi. Jin Rong bang a nasem hoih, mi muanhuai, taisuah nuamlo a hih manin, Sabbath ni workshop kikhaak ding, nitumkhit Sunday ni kihong ding ci in hun kheel ta hi.\n“Kuamah Sabbath ni nasemlo, Bosspa nangawn,” Jin Rong in ci hi.\nJin Rong upna kip hangin, naseppih te lungsim kikheelzo a, mi 4 ki tuiphumzo uh hi.\nJin Rong nasepna ah tawl thei mahmah ta leh, tua bang mah in sem paisuak zaw hi.\n“Tawl mah talehang, upna lenkip thei ding in hong kem Topa tungah lungdam ka ko uh hi, Ka thungetna te uh hong ngai a, lungnuamtak a hong om sak Topa tungah lungdam ung,” ci phapha hi.\nTaiwan ah mite bek thamlo, Northern Asia-Pacific Division sung a om pawlpi mite in, Zeisu hong paikik ding thu tangko ding leh upna lenkip thei ding in thu nak nget mahmah uh hi. Thirteenth Sabbath sumpi tampipi hong pia leu cin mitampi te in lungdam thu hong zaksak thei ding uh hi.\nPrev post Nuntak Kikna\nNext post SI-A KHUT GUAK MASUAN DING MAW?


url: =LUE afrikaans albania amhara arabia armenia azeri azeri (kyrill.) bulgaria cebuano chichewa chitonga cibemba englanti espanja ewe georgia heprea hiligaino hollanti iloko indonesia islanti italia japani kiina (mandariini; perint.) kiina (mandariini; yksink.) kinjaruanda kirgiisi kirundi korea kreikka kroatia liettua lingala makedonia malagassi malta norja pandžabi portugali puola ranska romania ruotsi saksa sepedi serbia serbia (latin.) sesotho (Lesotho) silozi sinhala slovakki sloveeni suomi swahili tagalog tanska thai tigrinja tsonga tswana turkki twi tšekki ukraina unkari venäjä vietnam viro xhosa zulu šona


url: =Ei Zola ih sa thei hiam? :: ZOMI DAILY\nEi Zola ih sa thei hiam?\nposted on 23 June 2016 at 9:57 am Lomkholna: News, Zomi, ZomiQuavadis\nGamdang mi bek hi lo, lengla a ih neih theih zel namdangte naleng ih Zola tawh na muakin ih Zola te na theihsak zo lehang cih kawmkaal ah Zomi vive hinapi Kawlla, Mizo la leh Mangla bek sa nuam a, biakinn sung leh pawi thupite ah namdangte la peuh ih sak giapgiap ngam mawk pen a diklohna ciang khat om leh kilawmsa pong ingh e!\nPark Jae-sang (South Korean) in amau la ahi “Gangnam Style” tawh leitungbup na khanglo sak a, Bob Merly inzong amau Jamaican Music tawh leitungbup na zo mang khin in, Shakira leh Jennifer Lopez te’n zong amau Music tawh a ngeina uh ahi “Latino” luanzia khat pen leitungah na kizeel sak zo khin uh hi. Namdangte la sa kei ni a kici bel hi het kei naven, ahizongin a hoih bek ih theih kei leh bangzah takin namdangte la sak ih siam zenzen hangin (adiak in Mangla, Kawlla) ei sangin a siam zaw tam lua mahmah lel uh hi.\nKoimah ah dawk khia zo taktak tuan lo ding hihang. Ih siam pen lezong “Siam vial veh e” cih ciang bek tawh hong kipahtawi dinga, ih nunglam panin “Amau la sa lel leh hoihzaw mah ding hiven” hong kicihsan ziau lel lai ding hi cih zong mangngilh kei ni. Mangkang zin na neih manin Mangla sak pah ding hi tuan lo hi! Zomi 100 omna ah Kawlte khat leh nih a om man un Kawlla sak pah ding hi tuan lo a, Kawlpau a thugen pah zong kisam se lo hi. Chief Guests liang a hihkei vua leh!!!!!\nZomi ih hileh Zola mah khangto sak in, leitungbup in zaaknop a sak theih dingin puah in zuun toto ni cihnopna hizaw e. Namdangte la ih uk luat manin ih Zola tuantual tuam mahmah a, tuta ih bat leh nikhat ni ciangin khangthak Zomi te’n ih Zola hong sa ngam nawn lo kha thei mai tak maw!\nBy Francis Lamthang (Zomi Quavadis)\nPrevious: Korea Gam le Mi te: Zomi khat ii muhna pan (7) ~ Cope Suan Pau\nNext: Ziakai mah ta leh!\nAgawl ah sabak thalh ahih manin alawmnu in agawl atsak in anunna hon


url: =Zomi Genvai kipawlna kum (5) kikhoppi zaksakna :: ZOMI DAILY\nMalaysia gam Zomi Genvai (Gentheih haksat) panpih kipawlna kum 5 ci khawmpi 03 Nov 2014 ZAM hall ah thupitak in ibawl hi. Hih hunsung in Lapuak,Lasa , Lasiam minthang masa Zogam Lalpu leh TS khai te zong hong kihel thei hi. Hunpi sung ah Sia Thaa Mung ( ZSM Assitant Secretary) hun uk sem in Mipi lasakna , Pasian Minthang tahen! cih tawh hunpi kipan hi.\nHun ap thungetna Rev. Thang Do Khen ( ZCF Cannaan) aneih khit ciang in Lengtong Pauno in Khankhat Nuntak sung cih la tawh mipi te thapiak na nei hi. , Tua khit ciang in Zum nasep zia vai tuamtuam Sia Hau Suan Khai ZAM President in pulakna phincil kician sinsen tak in gen khiatna hong nei hi. Tua zom ah Sia Tuangpu (ZSM Treasurer) in thu gen na Zomi vai in dongtuak hamsatna namkim te ah masuan nawk zia genna hong nei leuleu hi.\nTua zom ah Zogam Lalpu in lasakna Tunsung khatpiang Ciimnuai tate cih la hong sakmadeuh in Malaysia ah Zomi Idol vai tuamtuam nasep zia ding te leh ZSM manlakna thupi asakna te hong gen khiatkhit ciang in lungsim lawng mahmah tak in la hong sa in khitui mal taksak keuhkeuh zo in la mal in apai kikhawm khempeuh duangzen mahmah hi. Tua zom ah ZSM vai thugenna ZSM President Kam Lian Mung in hong nei hi.\nZSM President Sia Mung thugenna tomkimcing.\nZSM vaidin natawh kipawl akipatpan kipan kumnga cin tuni dong nasepna tuamtuam te abanban in hong gen to deudeu hi. ZSM kipawlna pawllutna kumkhat in piakpah mikhat ai RM 10 bekbek tawh Zomi luang kipham zo a thupit’na nasiatak in gen na hong nei hi. Zomi te Malaysia ah kum 2000- 2009 ZSM din masiah Zomi Malaysia gam sungah nuntakna abei akithei khia ZSM in akan khiat theih teng akan khiat uh Zomi sitset misi 43 omzo a, ZSM makai masa te’n kankhia zo ahihi. Tuaban ah hibang in ZSM nasep anuai abang in pulakna hong neito sawnlai in cimul tho in kidaii kipkep hi.\nZSM 2009 in adin khitzawh Oct-Dec-2009 sung in Zomi 3 in Malaysia ah hong nusia a, ZSM in alawng napham uhhi.\n2010-Jan -Dec kumsung in Zomi 20, 2011 Jan- Dec kumsung in Zomi 20, 2012 Jan- Dec kumsung in Zomi 27, 2013 Jan- Dec kumsung in Zomi 28, Tukum 2014 kumsung Kum 5 ci’n bawl masiah Zomi 40 in Malaysia leitang tungah hong nusia khin hi a Tuateng ZSM leh ZAM makai in luang kiphamna nei uh ahihi. ZSM Kum 5 cin khit deuh zong nih kibeh lailai hi. Tukum sungbekbek ZSM in Zomi luang kiphamna RM tulzakhat kim zeek khia khin uh hi a, ZSM te zat hilo in Hong nusia Zomi siteng ading in zum tuamtuam vai vaan na leh munleina kuangleina cihbang te ah zeek khiat uh ahihi. ZSM nasem te ahih leh Zomi ading in galhangsan mahmah thautawilo nasem kipumpiak vilvel te uh ahihi. Hong nusia Misi te koilai ah kiphum indaai kitangsak cih pen ZSM laibu sung ah hoihtak in ciam teh uh a, akikanzong om zo ahihi.\nTua hi in Zomi khempeuh in kumkhat in Rm 10 tawh Zomi hizah luang iphaam hi a, mikhat in RM 10 akhiat pen tukum te bang hawmsak leh Pya 00.20 kim tawh Zomi khat luang kipham ahih man in RM 10 in manpha mahmah hi cih mipitungah Sya Mung thupi tak in gen khiatna nei hi. ZSM cih pen ( Zomi social Welfare of Malaysia) hi a, Zopau in Zomi Genhvai ci in kilo hi. (gentheih haksat na vai )\nSya Mung thugen khitciang in Zomi Khuado ah Idol Kiithang leh Zolia Malaysia 2014 in la hongsa khawm uh a, mipilungsim lawng mahmah lamhoih mahmah hi. Amau te nih khit ciang in Rev Niang in hongsak leuleu nungak kum 15 te awsang in siangzaw siam zaw lailai hi.\nAhuamthungetna Rev Gin Khan En in hong makaih mipi te tawh thupitak Zomi ading thulupi namsangih tawh abanban in Sagih vei vilvel thu ngetna kinei hi.\nTua huam thunget khitciang in TS khai lasa ding in Hun uk Sya Thaa Mung in asap leh TS Khai zong ZSM thu azakna thupi sakna hoihtak in hong gen hi. Tua khit ciang in ZAM leh ZSM te Zomi ading in TUNNU leh ZUAPA hi cih lathak sitset phuah leh sak hong thuah suk in hongsa a, Lamal leh la aw in, mipi khempeuh in lungsim lawng lua aahih man in TS Khai lathak ZAM Leh ZSM Zomi ading in leitung ah ettehtak tunnu leh Zuapa lamal in lungdamna khitui malbangzah hiam khattek luangsak deetdeet hi.\nTS Khai lasak makhit ciang in Rev Thawng Ngaih Khup Zion UPC in Mate 25: 35-45 sung tawh mipite thapiak na nei in ZSM nasem te enhuai lo hinapi’n Minam ading in Leitungbup ah thupi penpen hi cih tawh hanthohna kiciantak hong nei hi.\nTuakhit ciang in Mipi lasakna Hong Dom Sang in cih kisa in Rev Dr Cin Sian Pau ZAC Pastor thupha piakna tawh ZSM kum 5 cin hunpi makizial bawl hi.\nApaikhempeuh ZAM leh ZSM inteekna tawh buhsih leh aksa tawh zin hong do uh a, Zolia teng thum in ankuang hong luii uh a nidangsang in aksa leh buhsih aliimzawk tawh kibang kici tek in kinui hiuhiau hi. Anikham khin masasa muknul hong hawm sawnsawn uh a, Zotaang te bang in nih vei ngenkik uh hi cihi.\n* Manlah na leh buaina nengneng nei ka hih man in anilian in kong gelh man kei hi. Ngaihdam bawm ah nakoihsak un.\nPrevious: Parish ihcih in banghiam? ~ Rev. Fr. Damian Dal\nNext: See The World Through My Eyes – Mobile Photo Competition


url: =Performance ahoihlo nasem te gawtna in ekbuktui dawnsak :: ZOMI DAILY\nPerformance ahoihlo nasem te gawtna in ekbuktui dawnsak\nposted on 5 August 2017 at 5:09 pm Lomkholna: China, News, Sawltak, World\nSengam ah mihau Boss te’n a nasem te uh nasepzia Performance ahoihkeileh atuamtuam in gawtna piathei uh cih thuthang tuamtuam abeisa in kiza zelzel hi. Nungdiak inzong China, Sichuan Province sung aom Photography Studio khatah Boss te’n nasemte akihhuai mahmah gawtna pia ahih manin Netizens te hehmahmah uhhi.\nTua gawtna pen ekbuktui dawnsakna himawk hi. Nasem Staff te sungah deihdan abangzolo, Target acingzolo tepen gawtna in ekbuktui dawnsak citciat sese hi.\nHih thupiang pen nungkal July 28 ni in thupiang hi a, ahi zongin tua Company sungah nasemte lobuang apualam ah kuamah in theihpih khalo uhhi. Tuabang in Boss te’n ekbuktui adawnsak laitak akizaihkha Video pen nasem tebek aki thuzakna WeChat Group sungah ki khakkhia uhhi.\nAhi zongin tua nasemtebek ii muhtheihding in akikhak pen apualam ah hongkehkhia in, Social Media tungah aki thehzak ciangin Netizens tampitak in mukha uhhi.\nTuabang in ekbuktui akidawnsak nasem Employee pen mi 3 kici hi. Ekbuktui cihpen ektui taktak himawk hi. Video Clip sungah pasal khatin ekkuang “Squat toilet” akuak sungpanin Paper Cup khattawh tui suakkhia in, duhngap hetlo pipi in dawngaigai hi.\nAdang numeikhat inzong duhngap hetlo pipi in adawn gaigai laitak Video sungah ki muthei hi. Red Star News te genkhiatna ah nasem alutthak pawlkhat Training kipia in, asepding asemtheilo te gawtna in ekbuktui akidawnsak cihi. Tua Training apia leh ekbuktui adawnsak pen numei khat kici hi.\nVideo: Chinese company makes employees drink toilet water as punishment\nPhoto Studio panin nasem te khatciat Target atutzawh keileh gawtna namnih koihsak a, ekbuktui dawnding leh tangtel “earthworm” nekding cimawk hi.\nHih Photo Studio ah kumtampi asemkhin numei khatzong ekbuktui dawnkha cihi. Tuanu in Chengdu Business Daily te tungah agenkhiatna ah hihbang in ekbuktui aki dawnsakna hangin nitampitak an nezolo, ankam limlo in ka omcip ci’n genkhia hi.\nRelated: China Eastern Airlines te vanlengkhat vanlengtual ah tutheipaklo in kilokgawp in mi 26 liam\nTua nasem numeinu in ekbuktui adawnkhak laitak Video pen Social Media tungah amuhkhak ciangin hehmahmah, khasia mahmah ahih manin Police Report bawlpah a, tuapan in ekbuktui adawnsak te kimankhiapah cih kiza hi. Sawltak #zomidaily\nPrevious: Kawlgam ah H1N1 Flu natna tawh asi mi 13 phakhinta\nNext: ZYA Myanmar CEC Meeting Nuamtak kizo\nDr. Mercy Man Khan Niang Phawkna Biakkikhop Yangon ah Kibawl Ding\nSen leh US kikal vai ~ Pu Thangboi\nAuthorities allow registering plot of Hakha Cross\nPasal khatin numei puansungsilh khat aguk laitak CCTV pan kimu\nTedim gamah CNF te gam pia loding